text:
 |
 52012PC0238
 Proposta għal REGOLAMENT TAL-PARLAMENT EWROPEW U TAL-KUNSILL dwar identifikazzjoni elettronika u servizzi fiduċjarji għal tranżazzjonijiet elettroniċi fis-suq intern /* COM/2012/0238 final - 2012/0146 (COD) */
 MEMORANDUM TA’ SPJEGAZZJONI
 1. KUNTEST TAL-PROPOSTA
 Dan il-memorandum jispjega qafas legali
 propost maħsub biex iżid il-fiduċja u l-kunfidenza
 fit-tranżazzjonijiet elettroniċi fis-suq intern.
 Il-bini tal-fiduċja fl-ambjent online
 huwa kruċjali għall-iżvilupp ekonomiku. In-nuqqas ta’
 fiduċja ġġiegħel lill-konsumaturi, lin-negozji u
 lill-amministrazzjonijiet joqgħodu lura milli jwettqu
 tranżazzjonijiet b’mod elettroniku u milli jadottaw servizzi ġodda.
 L-Aġenda Diġitali
 għall-Ewropa[1]
 tidentifika l-ostakli eżistenti għall-iżvilupp diġitali
 tal-Ewropa u tipproponi leġiżlazzjoni dwar il-firem elettroniċi
 (l-Azzjoni Prinċipali 3) u r-rikonoxximent reċiproku
 tal-identifikazzjoni u l-awtentikazzjoni elettroniċi (Azzjoni
 Prinċipali 16), billi tistabbilixxi qafas legali ċar sabiex
 telimina l-frammentazzjoni u n-nuqqas ta’ interoperabilità, ittejjeb
 iċ-ċittadinanza diġitali u tipprevjeni
 ċ-ċiberkriminalità. Leġiżlazzjoni li tiżgura
 r-rikonoxximent reċiproku ta’ identifikazzjoni u awtentikazzjoni
 elettroniċi fl-UE kollha u l-analiżi tad-Direttiva dwar il-Firem
 Elettroniċi hija wkoll azzjoni ewlenija fl-Att dwar is-Suq Uniku[2], għat-twettiq tas-suq
 uniku diġitali. Il-Pjan Direzzjonali lejn l-Istabbiltà u t-Tkabbir[3] jenfasizza r-rwol
 prinċipali għall-iżvilupp tal-ekonomija diġitali
 tal-bażi legali komuni futura għar-rikonoxximent u
 l-aċċettazzjoni reċiproċi tal-identifikazzjoni u
 l-awtentikazzjoni elettroniċi tul il-fruntieri.
 Il-qafas legali propost, li jikkonsisti minn ‘Regolament
 tal-Parlament Ewropew u tal-Kunsill dwar l-identifikazzjoni elettronika u
 s-servizzi fiduċjari għal tranżazzjonijiet elettroniċi
 fis-suq intern’, ifittex li jippermetti interazzjonijiet elettroniċi
 siguri u konsistenti bejn in-negozji, iċ-ċittadini u l-awtoritajiet
 pubbliċi, biex b’hekk iżid l-effikaċja tas-servizzi
 pubbliċi u privati online, tan-negozju u tal-kummerċ elettroniċi
 fl-UE.
 Il-leġiżlazzjoni eżistenti
 tal-UE, jiġifieri d-Direttiva 1999/93/KE dwar ‘Kwadru tal-Komunità
 għall-firem elettroniċi’[4],
 essenzjalment tkopri l-firem elettroniċi biss. Ma jeżisti l-ebda
 qafas transkonfinali u transettorjali komprensiv tal-UE għal
 tranżazzjonijiet elettroniċi siguri, affidabbli u faċli biex
 jintużaw li jinkludi kemm l-identifikazzjoni, l-awtentikazzjoni u l-firem
 elettroniċi.
 L-għan huwa li tittejjeb
 il-leġiżlazzjoni eżistenti u li din tiġi estiża biex
 tkopri r-rikonoxximent u l-aċċettazzjoni reċiproċi
 fil-livell tal-UE tal-iskemi tal-identifikazzjoni elettronika nazzjonali u
 servizzi fiduċjarji elettroniċi essenzjali oħra relatati.
 2. IR-RIŻULTATI TAL-KONSULTAZZJONIJIET
 MAL-PARTIJIET INTERESSATI U TAL-VALUTAZZJONIJIET TAL-IMPATT
 Din l-inizjattiva hija r-riżultat ta’
 konsultazzjonijiet estensivi dwar analiżi tal-qafas legali attwali
 għal firem elettroniċi li matulhom il-Kummissjoni ġabret
 kummenti mill-Istati Membri, il-Parlament Ewropew u partijiet oħra
 interessati[5].
 Il-konsultazzjoni pubblika on line kienet ikkumplimentata minn ‘Bord bi Prova
 tal-SMEs’ biex jiġu identifikati l-fehmiet u l-ħtiġijiet
 speċifiċi tal-SMEs. u konsultazzjonijiet immirati oħrajn ma'
 partijiet interessati[6][7]. Il-Kummissjoni nediet ukoll
 għadd ta’ studji dwar l-identifikazzjoni, l-awtentikazzjoni, il-firem
 elettroniċi u s-servizzi fiduċjarji relatati (eIAS).
 Matul il-konsultazzjonijiet,
 il-maġġoranza l-kbira tal-partijiet interessati qablu li hemm
 ħtieġa għal reviżjoni tal-qafas attwali sabiex jiġu
 koperti n-nuqqasijiet li ħalliet id-Direttiva dwar il-firem
 elettroniċi. Inħass li dan għandu jipprovdi rispons aħjar
 għall-isfidi li jirriżultaw mill-iżvilupp
 mgħaġġel tat-teknoloġiji ġodda (b’mod partikolari
 l-aċċess online u ċellulari) u miż-żieda
 fil-globalizzazzjoni, filwaqt li tinżamm in-newtralità teknoloġika
 tal-qafas legali.
 B’konformità mal-politika tagħha ta’
 ‘Regolamentazzjoni Aħjar’, il-Kummissjoni wettqet valutazzjoni tal-impatt
 tal-alternattivi politiċi. Tliet settijiet ta’ għażliet ta’
 politika ġew ivvalutati, li jittrattaw rispettivament (1) il-kamp ta’
 applikazzjoni tal-qafas il-ġdid, (2) l-istrument legali u (3) il-livell
 ta’ superviżjoni meħtieġ[8].
 L-għażla ta’ politika preferuta kienet it-titjib
 taċ-ċertezza legali, it-titjib fil-koordinazzjoni
 tas-superviżjoni nazzjonali, l-iżgurar tar-rikonoxximent u
 l-aċċettazzjoni reċiproċi tal-iskemi ta’ identifikazzjoni
 elettronika u l-inkorporazzjoni ta’ servizzi fiduċjarji relatati
 essenzjali. Il-valutazzjoni tal-impatt ikkonkludiet li dan għandu jwassal
 għal titjib konsiderevoli fiċ-ċertezza legali, is-sigurtà u
 l-fiduċja f'termini ta’ tranżazzjonijiet elettroniċi
 transkonfinali, li jirriżulta f’inqas frammentazzjoni tas-suq.
 3. L-ELEMENTI LEGALI TAL-PROPOSTA
 3.1 Il-Bażi Legali
 Din il-proposta hija bbażata fuq
 l-Artikolu 114 tat-TFEU, li jikkonċerna l-adozzjoni ta' regoli li
 jneħħu l-ostakoli eżistenti għat-tħaddim tas-suq
 intern. Iċ-ċittadini, in-negozji u l-amministrazzjonijiet ikunu
 jistgħu jibbenefikaw mir-rikonoxximent u l-aċċettazzjoni
 reċiproċi tal-identifikazzjoni, l-awtentikazzjoni, il-firem
 elettroniċi, u s-servizzi oħra fiduċjarji tul il-fruntieri meta
 meħtieġa għall-aċċess għal proċeduri jew
 tranżazzjonijiet elettroniċi u t-twettiq tagħhom.
 Regolament huma meqjus bħala l-aktar
 strument legali xieraq. L-applikabbiltà diretta ta’ Regolament skont
 l-Artikolu 288 tat-TFUE għandha tnaqqas il-frammentazzjoni legali u
 tipprovdi ċertezza legali akbar billi tintroduċi sett armonizzat ta’
 regoli ewlenin li jkun jikkontribwixxi għat-tħaddim tas-suq intern.
 3.2 Sussidjarjetà u proporzjonalità
 Sabiex l-azzjoni tal-UE tkun
 iġġustifikata, il-prinċipju ta’ sussidjarjetà għandu
 jiġi osservat:
 a) In-natura transnazzjonali tal-problema (test
 tal-ħtieġa)
 In-natura transnazzjonali tal-eIAS
 teħtieġ azzjoni tal-UE. Azzjoni
 domestika (jiġifieri nazzjonali) waħedha ma tkunx biżżejjed
 biex jintlaħqu l-għanijiet u jinkisbu l-miri stabbiliti fl-Istrateġija
 Ewropa 2020[9]. Għall-kuntrarju, l-esperjenza turi li
 l-miżuri nazzjonali ħolqu de facto ostakoli
 għall-interoperabilità mal-UE tal-firem elettroniċi, u li dawn
 fil-preżent għandhom l-istess effett fuq l-identifikazzjoni
 elettronika, l-awtentikazzjoni elettronika u s-servizzi fiduċjarji
 relatati. Għalhekk jeħtieġ li
 l-UE toħloq qafas li jippermetti l-indirizzar tal-interoperabbiltà
 transkonfinali u l-koordinazzjoni aħjar tal-iskemi nazzjonali ta’
 superviżjoni. Madankollu,
 l-identifikazzjoni elettronika ma tistax tiġi indirizzata fir-Regolament
 propost bl-istess mod ġeneriku bħas-servizzi elettroniċi
 fiduċjarji l-oħra għaliex il-ħruġ ta’ mezzi ta’
 identifikazzjoni huwa prerogattiva nazzjonali. Il-proposta, għalhekk,
 tiffoka strettament fuq l-aspetti transkonfinali għall-identifikazzjoni
 elettronika.
 Ir-Regolament propost joħloq sitwazzjoni
 ugwali għan-negozji li jipprovdu servizzi fiduċjarji meta
 d-differenzi attwali eżistenti f'leġiżlazzjoni nazzjonali ta'
 sikwit iwasslu għal inċertezza legali u piż addizzjonali.
 Iċ-ċertezza legali tiżdied b’mod sinifikanti permezz ta’ obbligi
 ċari ta' aċċettazzjoni minn Stati Membri ta' servizzi
 fiduċjarji kwalifikati li ser joħolqu inċentiv addizzjonali biex
 negozji jmorru 'l hin minn xtuthom. Pereżempju kumpanija ser tkun tista’
 tipparteċipa elettronikament f’sejħa pubblika għall-offerti
 mnedija minn amministrazzjoni ta’ Stat Membru differenti mingħajr
 mal-firma elettronika tagħha tiġi bblukkata minħabba
 rekwiżiti nazzjonali speċifiċi u problemi ta’ interoperabbiltà.
 Hekk ukoll, kumpanija ser ikollha l-opportunità li tiffirma kuntratti
 elettronikament ma’ parti oħra bbażata fi Stat Membru differenti
 mingħajr il-biżgħa ta’ rekwiżiti legali differenti
 għal servizzi fiduċjarji bħal siġilli elettroniċi,
 dokumenti elettroniċi jew ittimbrar tal-ħin. Fl-aħħarnett,
 ser jintbagħat avviż ta’ ksur minn Stat Membru wieħed għal
 ieħor biċ-ċertezza tal-validità legali tiegħu
 fiż-żewġ Stati Membri. Finalment, il-kummerċ online ser
 ikun iżjed affidabbli meta x-xerrejja jkollhom il-mezzi li jivverifikaw li
 verament jaċċessjaw il-websajt tan-negozjant li jagħżlu
 flok websajt li jista' jkun falz.
 Mezzi ta’ identifikazzjoni elettronika
 rikonoxxuta reċiprokament u firem elettroniċi aċċettati
 b’mod ġenerali ser jiffaċilitaw il-forniment transkonfinali ta’
 diversi servizzi fis-suq intern u jipperemettu li n-negozji jaqsmu l-fruntieri
 mingħajr ostakoli fl-interazzjonijiet ma’ awtoritajiet pubbliċi.
 Fil-prattika dan ser iffisser titjieb sinifikanti fl-effiċjenza kemm
 għal negozji kif ukoll għal ċittadini meta jikkonformaw
 mal-formalitajiet amministrattivi. Pereżempju, student jingħata
 opportunità li jirreġistra elettronikament f’università barra,
 ċittadin jissottometti dikjarazzjoni tat-taxxa online lil Stat Membru
 ieħor jew pazjent ikollu aċċess online għad-dejta dwar
 is-saħħa tiegħu/tagħha. Jekk ma jeżistux mezzi ta’
 identifikazzjoni elettronika bħal dawn, rikonoxxuti reċiprokament,
 tabib ma jkunx jista' jkollu aċċess għal dejta medika ta'
 pazjent meħtieġa biex ifejqu/jaqha u t-testijiet mediċi u tal-laboratorju
 li pazjent ikun diġà għamel ikollhom jiġu ripetuti.
 b) Valur miżjud (test
 tal-effikaċja)
 L-għanijiet spjegati hawn fuq
 bħalissa mhumiex qed jintlaħqu minn koordinazzjoni volontarja fost
 Stati Membri, lanqas ma huwa raġonevolment mistenni li dan iseħħ
 fil-futur. Dan iwassal għal dupplikazzjoni
 tal-isforzi, stabbiliment ta’ standards differenti, karatteristiċi
 transnazzjonali tal-konsegwenzi mifruxa ġġenerati mill-ICT, u
 l-kumplessità amministrattiva tal-istabbiliment ta’ koordinazzjoni bħal
 din permezz ta’ ftehimiet bilaterali u multilaterali.
 Barra minn hekk, il-ħtieġa li
 jingħelbu problemi bħal (a) in-nuqqas ta’ ċertezza legali
 minħabba dispożizzjonijiet nazzjonali eteroġeni li
 joriġinaw minn interpretazzjonijiet differenti tad-Direttiva dwar il-firem
 elettroniċi u (b) in-nuqqas ta’ interoperabbiltà tas-sistemi tal-firem
 elettroniċi stabbiliti fil-livell nazzjonali minħabba l-applikazzjoni
 mhux uniformi tal-istandards tekniċi jeħtieġ it-tip ta’
 koordinazzjoni mal-Istati Membri tal-UE li tista’ titwettaq aktar b’mod
 effikaċi fil-livell tal-UE.
 3.3 Spjegazzjoni dettaljata tal-proposta
 3.3.1 KAPITOLU I –
 DISPOŻIZZJONIJIET ĠENERALI
 L-Artikolu 1 jiddefinixxi
 s-suġġett tar-Regolament.
 L-Artikolu 2 jiddetermina l-kamp ta’
 applikazzjoni materjali tar-Regolament.
 L-Artikolu 3 jinkludi definizzjonijiet
 tat-termini użati fir-Regolament. Filwaqt li wħud
 mid-definizzjonijiet huma meħuda mid-Direttiva 1999/93/KE,
 oħrajn huma ċċarati, issupplimentati b’elementi addizzjonali,
 jew introdotti bħala ġodda.
 L-Artikolu 4 jiddetermina
 l-prinċipji tas-suq intern fir-rigward tal-applikazzjoni territorjali
 tar-Regolament. Issir referenza espliċita għall-impożizzjoni
 tal-ebda restrizzjonijiet fuq il-libertà ta’ provvista ta’ servizzi u
 ċ-ċirkolazzjoni ħielsa tal-prodotti.
 3.3.2 KAPITOLU II –
 IDENTIFIKAZZJONI ELETTRONIKA
 L-Artikolu 5 jipprovdi
 għar-rikonoxximent u l-aċċettazzjoni reċiproċi ta’
 mezzi ta’ identifikazzjoni elettronika li jaqgħu taħt skema li
 tiġi nnotifikata lill-Kummissjoni dwar il-kundizzjonijiet stipulati f’dan
 ir-Regolament. Il-maġġoranza tal-Istati Membri tal-UE introduċew
 xi forma ta’ sistema ta’ identifikazzjoni elettronika. Madankollu, dawn ivarjaw
 f’ħafna aspetti. In-nuqqas ta’ bażi legali komuni li
 teħtieġ li kull Stat Membru jirrikonoxxi u jaċċetta mezzi ta’
 identifikazzjoni elettronika maħruġa fi Stati Membri oħra biex
 ikollhom aċċess għal servizzi online, flimkien
 mal-interoperabbiltà transkonfinali mhux xierqa tal-identifikazzjonijiet
 nazzjonali elettroniċi, joħolqu ostakoli li jipprevjenu liċ-ċittadini
 u lin-negozji milli jibbenefikaw bis-sħiħ mis-suq uniku
 diġitali. Ir-rikonoxximent u l-aċċettazzjoni reċiproċi
 ta’ kwalunkwe mezz ta’ identifikazzjoni elettronika li taqa’ taħt skema
 ta’ notifika skont dan ir-Regolament ineħħu dawn l-ostakoli legali.
 Ir-Regolament ma jobbligax lill-Istati Membri
 jintroduċu jew jinnotifikaw l-iskemi ta’ identifikazzjoni elettronika,
 iżda li jirrikonoxxu u jaċċettaw identifikazzjonijiet
 elettroniċi notifikati għal dawk is-servizzi online fejn tkun
 meħtieġa l-identifikazjoni elettronika biex jinkiseb aċċess
 fil-livell nazzjonali. Iż-żieda potenzjali tal-ekonomiji ta’ skala
 maħluqa permezz tal-użu transkonfinali ta’ mezzi ta’ identifikazzjoni
 elettronika u sistemi ta’ awtenikazzjoni notifikati tista’ tistimula l-Istati
 Membri biex jinnotifikaw l-iskemi tagħhom ta’ identifikazzjoni
 elettronika. L-Artikolu 6 jistipula il-ħames kundizzjonijiet
 għan-notika ta’ skemi ta’ identifikazzjoni elettronika.
 l-Istati Membri jistgħu jinnotifikaw
 l-iskemi ta’ identifikazzjoni elettronika li jaċċettaw taħt
 il-ġurisdizzjoni tagħhom fejn l-identifikazzjoni elettronika tkun
 meħtieġa għas-servizzi pubbliċi. Rekwiżit ieħor
 huwa li l-mezzi ta’ identifikazzjoni elettronika rispettivi għandhom
 jinħarġu minn, f’isem jew mill-anqas taħt ir-responsabbiltà
 tal-Istat Membru li jkun qed jinnotifika skema.
 L-Istati Membri għandhom jipprovdu rabta
 mhux ambigwa bejn l-identifikazzjoni elettronika u l-persuna kkonċernata.
 Dan l-obbligu ma jfissirx li persuna ma jkunx jista’ jkollha mezzi ta’
 identifikazzjoni elettronika diversi, iżda dawn kollha għandhom ikunu
 relatati mal-istess persuna.
 L-affidabbiltà ta’ identifikazzjoni
 elettronika tiddependi fuq id-disponibbiltà ta’ mezzi ta’ awtentikazzjoni
 (jiġifieri l-possibbiltà li tiġi vverifikata l-validità tad-dejta ta'
 identifikazzjoni elettronika. Ir-Regolament jobbliga lill-Istati Membri li
 jinnotifikaw biex jipprovdu awtentikazzjoni online mingħajr ħlas lil
 partijiet terzi. Din il-possibbiltà ta’ awtentikazzjoni għandha tkun
 disponibbli mingħajr interruzzjoni. L-ebda rekwiżit tekniku
 speċifiku, bħal hardware jew softwer ma għandhom jiġu
 imposti fuq il-partijiet li jiddependu fuq awtentikazzjoni bħal din. Din
 id-dispożizzjoni ma tapplikax għal kwalunkwe rekwiżit
 fir-rigward tal-utenti (detenturi) tal-mezzi ta’ identifikazzjoni elettronika
 li huma meħtieġa teknikament għall-użu tal-mezzi ta’
 identifikazzjoni elettronika, bħall-qarrejja (readers) tal-kards.
 L-Istati Membri għandhom
 jaċċettaw ir-responsabbiltà għan-nuqqas ta’ ambigwità tar-rabta
 (jiġifieri li d-dejta ta’ identifikazzjoni attribwita mal-persuna ma tkunx
 relatata ma’ ebda persuna oħra) u l-possibbiltà tal-awtentikazzjoni
 (jiġifieri li l-possibbiltà li tiġi vverfikata l-validità ta’ dejta
 dwar identifkazzjoni elettronika). Ir-responsabbiltà tal-Istati Membri ma
 tkoprix aspetti oħra tal-proċess ta’ identifikazzjoni jew kwalunkwe
 tranżazzjoni li tkun teħtieġ identifikazzjoni.
 L-Artikolu 7 fih regoli dwar notifika
 lill-Kummissjoni ta’ skemi ta’ identifikazzjoni elettronika.
 L-Artikolu 8 għandu l-għan li
 jiżugura l-interoperabbiltà teknika tal-iskemi ta’ identifikazzjoni
 notifikati permezz ta’ approċċ ta’ koordinazzjon, inkluż atti
 delegati.
 3.3.3 KAPITOLU III – SERVIZZI
 FIDUĊJARJI
 3.3.3.1 Taqsima 1 –
 Dispożizzjonijiet ġenerali
 L-Artikolu 9 jistabbilixxi
 l-prinċipji relatati mar-responsabbiltà tal-fornituri tas-servizzi
 fiduċjarji kemm kwalifikati kif ukoll dawk li mhumiex. Dan jibni fuq
 l-Artikolu 6 tad-Direttiva 1999/93/KE u jestendi l-intitolament
 għal kumpens għad-danni kkawżati minn kwalunkwe fornitur ta’
 servizzi fiduċjarji negliġenti li jonqos milli jikkonforma
 mal-prattiki tajba ta’ sigurtà li jirriżulta fi ksur tas-sigurtà b’impatt
 sinifikanti fuq is-servizz.
 L-Artikolu 10 jiddeskrivi
 l-mekkaniżmu għar-rikonoxximent u l-aċċettazzjoni ta’
 servizzi fiduċjarji kwalifikati pprovduti minn fornitur stabbilit
 f’pajjiż terz. Dan jibni fuq l-Artikolu 7
 tad-Direttiva 1999/93/KE iżda jżomm biss l-unika
 għażla fattibbli b’mod prattiku li hija li jiġi permess
 rikonoxximent bħal dan taħt ftehim internazzjonali bejn l-Unjoni
 Ewropea u pajjiżi terzi jew organizzazzjonijiet internazzjonali.
 L-Artikolu 11 jistabbilixxi
 l-prinċipji ta’ ħarsien u minimizzazzjoni tad-dejta. Dan jibni fuq
 l-Artikolu 8 tad-Direttiva 1999/93/KE.
 L-Artikolu 12 jagħmel is-servizzi
 fiduċjari aċċessibbli għal nies b’diżabbiltà.
 3.3.3.2 Taqsima 2 – Superviżjoni
 L-Artikolu 13 jobbliga lill-Istati Membri
 jistabbilixxu korpi ta’ superviżjoni, abbażi tal-Artikolu 3(3)
 tad-Direttiva 1999/93/KE, filwaqt li jiċċara u jkabbar il-mandat
 tagħhom fir-rigward kemm tal-fornituri ta’ servizzi fiduċjarji kif ukoll
 tal-fornituri ta’ servizzi fiduċjarji kwalifikati.
 L-Artikolu 14 jintroduċi
 mekkaniżmu espliċitu ta’ assistenza reċiproka bejn il-korpi ta’
 superviżjoni fl-Istati Membri sabiex tiġi ffaċilitata
 s-superviżjoni transkonfinali tal-fornituri tas-servizzi fiduċjarji.
 Dan jintroduċi regoli dwar l-operazzjonijiet konġunti u d-dritt
 tal-awtoritajiet superviżorji li jipparteċipaw f’operazzjonijiet
 bħal dawn.
 L-Artikolu 15 jintroduċi obbligu
 għall-fornituri ta’ servizzi fiduċjarji kemm kwalifikati kif ukoll
 għal dawk li mhumiex biex jimplimentaw miżuri tekniċi u
 organizzattivi xierqa għas-sigurtà tal-attivitajiet tagħhom. Barra
 minn hekk, il-korpi superviżorji kompetenti u awtoritajiet oħra
 rilevanti għandhom ikunu infurmati dwar kwalunkwe ksur tas-sigurtà. Jekk
 xieraq, dawn għandhom imbagħad jinformaw lill-korpi superviżorji
 ta’ Stati Membri oħra u għandhom, direttament jew permezz
 tal-fornitur ta’ servizzi fiduċjarji kkonċernat, jinformaw
 lill-pubbliku.
 L-Artikolu 16 jistabbilixxi
 l-kundizzjonijiet għas-superviżjoni tal-fornituri tas-servizzi
 fiduċjarji kwalifikati u servizzi fiduċjari kwalifikati pprovduti
 minnhom. B’mod partikolari, dan jobbliga lill-fornituri tas-servizzi
 kwalifikati jkunu vverifikati fuq bażi annwali minn korp iċċertifikat
 indipendenti biex jikkonferma lill-korp superviżorju li dawn jissodisfaw
 l-obbligi stabbiliti fir-Regolament. Barra minn hekk, l-Artikolu 16(2)
 jagħti lill-korp superviżorju d-dritt li jwettaq verifiki fuq il-post
 tal-fornituri ta’ servizzi fiduċjarji kwalifikati fi kwalunkwe ħin.
 Il-korp superviżorju għandu s-setgħa wkoll li joħroġ
 istruzzjonijiet vinkolanti lill-fornituri ta’ servizzi fiduċjari
 kwalifikati biex jirrimedjaw, b’mod proporzjonali, kwalunkwe nuqqas li
 jissodisfaw obbligu li jiġi żvelat mill-verifika tas-sigurtà.
 L-Artikolu 17 jikkonċerna l-attività
 mwettqa mill-korp superviżorju fuq it-talba ta’ fornitur ta’ servizzi
 fiduċjarji li jkun jixtieq jibda servizz fiduċjarju kwalifikat.
 L-Artikolu 18 jistipula l-istabbiliment
 ta’ listi affidabbli[10]
 li jkun fihom informazzjoni dwar il-fornituri ta’ servizzi fiduċjarji
 kwalifikati li huma soġġetti għas-superviżjoni u dwar
 is-servizzi kwalifikati li joffru. Din l-informazzjoni għandha tkun
 disponibbli pubblikament permezz ta’ mudell komuni sabiex jiġi
 ffaċilitat l-użu awtomatizzat tagħha u jiġi żgurat
 livell xieraq ta’ dettall.
 L-Artikolu 19 jistabbilixxi
 r-rekwiżiti li l-fornituri tas-servizzi fiduċjari kwalifikati
 għandhom jissodisfaw sabiex ikunu rikonoxxuti bħala tali. Dan jibni
 fuq l-Anness II tad-Direttiva 1999/93/KE.
 3.3.3.3 Taqsima 3 – Firma elettronika
 L-Artikolu 20 jistabbilixxi r-regoli
 relatati mal-effett legali tal-firem elettroniċi tal-persuni
 fiżiċi. Dan jiċċara u jespandi l-Artikolu 5
 tad-Direttiva 1999/93/KE li jintroduċi obbligu espliċitu li firem
 elettroniċi kwalifikati jingħataw l-istess effett legali bħala
 firem bil-miktub. Barra minn hekk, l-Istati Membri għandhom jiżguraw
 l-aċċettazzjoni transkonfinali ta’ firem elettroniċi
 kwalifikati, fil-kuntest tal-provvista ta’ servizzi pubbliċi, u dawn
 m’għandhom jintroduċu l-ebda rekwiżit addizzjonali li jista’
 jirriżulta f’ostakli għall-użu ta’ firem bħal dawn.
 L-Artikolu 21 jistabbilixxi
 r-rekwiżiti għaċ-ċertifikati tal-firem kwalifikati. Dan
 jiċċara l-Anness I tad-Direttiva 1999/93/KE u
 jneħħi dispożizzjonijiet li ma ħadmux fil-prattika
 (pereżempju limitazzjonijiet fuq il-valur tat-tranżazzjonijiet).
 L-Artikolu 22 jistabbilixxi
 r-rekwiżiti għall-apparat għall-ħolqien ta’ firem
 elettroniċi kwalifikati. Dan jiċċara r-rekwiżiti għal
 apparat għall-ħolqien sigur ta’ firem stabbiliti
 fl-Artikolu 3(5) tad-Direttiva 1999/93/KE, li issa jrid ikun meqjus
 bħala apparat għall-ħolqien ta’ firem kwalifikati skont dan
 ir-Regolament. Dan jagħmilha ċara wkoll li l-kamp ta’ applikazzjoni
 ta’ apparat għall-ħolqien tal-firem jista’ jkun ferm usa’ minn
 sempliċiment oġġett li jkun fih dejta għall-ħolqien
 tal-firem. Il-Kummissjoni tista’ tistabbilixxi wkoll lista ta’ numri ta’
 referenza ta’ standanr għal rekwiżiti ta’ sigurtà dwar apparat.
 L-Artikolu 23, mibni fuq
 l-Artikolu 3(4) tad-Direttiva 1999/93/KE, jintroduċi
 l-kunċett ta’ ċertifikazzjoni ta’ apparat ta' firem elettroniċi
 kwalifikati biex jiddetermina l-konformità tagħhom mar-rekwiżiti ta’
 sigurtà stipulat fl-Anness II. Dan l-apparat għandu jkun rikonoxxut
 mill-Istati Membri kollha bħala konformi mar-rekwiżiti meta
 proċedura ta' ċertifikazzjoni titwettaq minn korp ta'
 ċertifikazzjoni maħtur minn Stat Membru. Il-Kummissjoni se
 tippubblika lista pożittiva ta’ apparat iċċertifikat bħal
 dan skont l-Artikolu 24. Il-Kummissjoni tista’ tistabbilixxi wkoll lista
 ta’ numri ta’ referenza ta’ standards għal valutazzjoni tas-sigurtà ta’
 prodotti ta’ informazzjoni teknoloġika msemmija fl-Artikolu 23(1).
 L-Artikolu 24 jikkonċerna
 pubblikazzjoni ta’ lista ta’ apparat ta’ ħolqien ta’ firem elettroniċi
 kwalifikati mill-Kummissjoni wara notifika ta’ konformità mill-Istati Membri.
 L-Artikolu 25 jibni fuq
 ir-rakkomandazzjonijiet tal-Anness IV tad-Direttiva 1999/93/KE biex
 jistabbilixxi rekwiżiti vinkolanti għall-validazzjoni ta’ firem
 elettroniċi kwalifikati bil-għan li tiżdied
 iċ-ċertezza legali ta’ validazzjoni bħal din.
 L-Artikolu 26 jistabbilixxi
 l-kundizzjonijiet għal servizzi ta’ validazzjoni kwalifikati.
 L-Artikolu 27 jistabbilixxi l-kundizzjoni
 għall-preservazzjoni fit-tul tal-firem elettroniċi kwalifikati. Dan
 huwa possibbli minħabba l-użu ta’ proċeduri u teknoloġiji
 li huma kapaċi jestendu l-affidabbiltà tad-dejta tal-validazzjoni
 tal-firem elettroniċi kwalifikati lil hinn miż-żmien
 tal-validità teknoloġika tagħhom meta l-falsifikazzjoni tista’ ssir
 faċli għall-hackers.
 3.3.3.4 Taqsima 4 – Siġilli
 elettroniċi
 L-Artikolu 28 jikkonċerna l-effett
 legali ta’ siġilli elettroniċi ta’ persuni ġuridiċi.
 Preżunzjoni legali speċifika tingħata lil siġill
 elettroniku kwalifikat li jiggarantixxi l-awtentiċità u l-integrità
 tad-dokumenti elettroniċi li jkun relatat magħhom.
 L-Artikolu 29 jistabbilixxi
 r-rekwiżiti għaċ-ċertifikati kwalifikati
 għas-siġilli elettroniċi.
 L-Artikolu 30 jistabbilixxi
 r-rekwiżiti għaċ-ċertifikazzjoni u
 għall-pubblikazzjoni ta’ lista ta’ apparat għall-ħolqien ta’
 siġilli elettroniċi kwalifikati.
 L-Artikolu 31 jistabbilixxi l-kundizzjoni
 tal-validazzjoni u l-preservazzjoni tas-siġilli elettroniċi
 kwalifikati.
 3.3.3.5 Taqsima 5 – Timbru
 tal-ħin elettroniku
 L-Artikolu 32 jikkonċerna l-effett
 legali ta’ timpri elettroniċi tal-ħin. Preżunzjoni legali
 speċifika tingħata lit-timbri elettroniċi tal-ħin
 kwalifikati fir-rigward taċ-ċertezza tad-data.
 L-Artikolu 33 jistabbilixxi
 r-rekwiżiti għal timbri tal-ħin elettroniċi kwalifikati.
 3.3.3.6 Taqsima 6 – Dokumenti
 elettroniċi
 L-Artikolu 34 jistabbilixxi l-effetti
 legali u l-kundizzjonijiet ta’ aċċettazzjoni tad-dokumenti
 elettroniċi. Hemm preżunzjoni legali speċifika
 tal-awtentiċità u l-integrità ta’ kwalunkwe dokument elettroniku li jkun
 iffirmat b’firma elettronika kwalifikata jew li jkollu siġill elettroniku
 kwalifikat. Rigward l-aċċettazzjoni ta’ dokumenti elettroniċi,
 meta dokument oriġinali jew kopja ċertifikati tkun meħtieġa
 għall-forniment ta’ servizz pubbliku, talanqas dokumenti elettroniċi
 maħruġa mill-persuni kompetenti li joħorġu d-dokumenti
 rilevanti u li huma kkunsidrati bħala oriġinali jew kopji
 ċertifikati skont il-liġi nazzjonali tal-Istat Membru
 tal-oriġini, għandhom jiġu aċċettati fi Stati Membri
 oħra mingħajr rekwiżiti addizzjonali.
 3.3.3.7 Taqsima 7 – Servizzi ta’
 forniment elettroniku
 L-Artikolu 35 jikkonċerna l-effett
 legali ta’ dejta li tintbagħat jew li tiġi rċevuta bl-użu
 ta’ servizz ta’ forniment elettroniku. Preżunzjoni legali speċifika
 rigward l-integrità tad-dejta li tintbagħat jew tiġi rċevuta u
 l-eżattezza tal-ħin li fih id-dejta tinbagħat jew tiġi
 rċevuta hija ggarantita għas-servizzi ta’ forniment elettroniku
 kwalifikati. Dan jiżgura wkoll ir-rikonoxximent reċiproku
 tas-servizzi ta’ forniment elettroniku kwalifikati fil-livell tal-UE.
 L-Artikolu 36 jistabbilixxi
 r-rekwiżiti għas-servizzi ta’ forniment elettroniku kwalifikati.
 3.3.3.8 Taqsima 8 – Awtentikazzjoni
 ta’ websajts
 Din it-taqsima hija maħsuba biex
 tiżgura li tkun iggarantita l-awtentiċità ta’ websajt fir-rigward
 tas-sid tas-sit.
 L-Artikolu 37 jistabbilixxi
 r-rekwiżiti għaċ-ċertifikati ta’ awtentikazzjoni ta’
 websajts kwalifikati, li jkunu jistgħu jintużaw biex jiggarantixxu
 l-awtentiċità ta’ websajt. Ċertifikat ta’ awtentifikazzjoni ta’
 websajts kwalifikat se jipprovdi sett minimu ta’ informazzjoni affidabbli dwar
 il-websajt u dwar l-eżistenza legali tas-sid tagħha.
 3.3.4 KAPITOLU IV – ATTI DELEGATI
 L-Artikolu 38 fih
 id-dispożizzjonijiet standard għall-eżerċizzju tad-delegi
 b’konformità mal-Artikolu 290 tat-TFUE (atti delegati). Dan jippermetti
 lil-leġiżlatur jiddelega lill-Kummissjoni s-setgħa li tadotta
 atti mhux leġiżlattivi ta’ applikazzjoni ġenerali sabiex temenda
 jew iżżid ċerti elementi mhux essenzjali ta’ att
 leġiżlattiv.
 3.3.5 KAPITOLU V – ATTI TA’ IMPLIMENTAZZJONI
 L-Artikolu 39 fih id-dispożizzjoni
 li tkopri l-proċedura tal-Kumitat meħtieġa biex tikkonferixxi
 setgħat ta’ implimentazzjoni lill-Kummissjoni kull fejn, skont
 l-Artikolu 291 tat-TFUE, ikunu meħtieġa kundizzjonijiet uniformi
 għall-implimentazzjoni ta’ atti legalment vinkolanti tal-Unjoni. Tapplika
 l-proċedura ta’ eżami.
 3.3.6 KAPITOLU VI –
 DISPOSIZZJONIJIET FINALI
 L-Artikolu 40 jobbliga lill-Kummissjoni
 tevalwa r-Regolament u tirrapporta dwar is-sejbiet tagħha.
 L-Artikolu 41 jirrevoka d-Direttiva 1999/93/KE
 u jipprovdi għal tranżizzjoni mingħajr xkiel tal-infrastruttura
 tal-firem elettroniċi eżistenti għar-rekwiżiti l-ġodda
 tar-Regolament.
 L-Artikolu 42 jistabbilixxi d-data
 tad-dħul fis-seħħ ta’ dan ir-Regolament.
 4. L-IMPLIKAZZJONIJIET BAĠITARJI
 L-implikazzjonijiet speċifiċi
 għall-baġit tal-proposta jirrigwardaw il-kompiti allokati
 lill-Kontrollur Ewropew kif speċifikat fid-dikjarazzjonijiet finanzjarji
 leġiżlattivi li jakkumpanjaw din il-proposta.
 Il-proposta m’għandha l-ebda
 implikazzjoni fuq l-ispiża operattiva.
 Id-dikjarazzjoni finanzjarja
 leġiżlattiva li takkumpjan din il-proposta għal Regolament
 tkopri l-impatti baġitarji għar-Regolament innifsu.
 2012/0146 (COD)
 Proposta għal
 REGOLAMENT TAL-PARLAMENT EWROPEW U
 TAL-KUNSILL
 dwar identifikazzjoni elettronika u servizzi
 fiduċjarji għal tranżazzjonijiet elettroniċi fis-suq intern
 (Test b’rilevanza għaż-ŻEE)
 IL-PARLAMENT EWROPEW U L-KUNSILL
 TAL-UNJONI EWROPEA,
 Wara li kkunsidra t-Trattat dwar
 il-Funzjonament tal-Unjoni Ewropea, u b’mod partikolari l-Artikolu 114
 tiegħu,
 Wara li kkunsidraw il-proposta
 mill-Kummissjoni Ewropea,
 Wara li l-abbozz tal-att leġiżlattiv
 intbagħat lill-Parlamenti nazzjonali,
 Wara li kkunsidraw l-opinjoni tal-Kumitat
 Ekonomiku u Soċjali Ewropew[11],
 Wara li kkonsultat lill-Kontrollur Ewropew
 għall-Protezzjoni tad-Dejta[12],
 Filwaqt li jaġixxu skont
 il-proċedura leġiżlattiva ordinarja,
 Billi:
 (1) Il-bini tal-fiduċja
 fl-ambjent online huwa kruċjali għall-iżvilupp ekonomiku.
 In-nuqqas ta’ fiduċja ġġiegħel lill-konsumaturi, lin-negozji
 u lill-amministrazzjonijiet joqgħodu lura milli jwettqu
 tranżazzjonijiet b’mod elettroniku u milli jadottaw servizzi ġodda.
 (2) Dan ir-Regolament ifittex li
 jsaħħaħ il-fiduċja fit-tranżazzjonijiet
 elettroniċi fis-suq intern billi jippermetti interazzjonijiet
 elettroniċi siguri u konsistenti bejn in-negozji, iċ-ċittadini u
 l-awtoritajiet pubbliċi, billi jżid l-effikaċja tas-servizzi
 pubbliċi u privati online, in-negozju elettroniku u l-kummerċ
 elettroniku fl-Unjoni Ewropea.
 (3) Id-Direttiva 1999/93/KE tal-Parlament
 Ewropew u tal-Kunsill tat-13 ta’ Diċembru 1999 dwar Kwadru
 tal-Komunità għall-firem elettroniċi[13],
 essenzjalment tkopri l-firem elettroniċi mingħajr ma tagħti
 qafas komprensiv transkonfinali u transettorjali għal
 tranżazzjonijiet elettroniċi siguri, affidabbli u faċli biex
 jintużaw. Dan ir-Regolament itejjeb u jespandi fuq l-acquis
 tad-Direttiva.
 (4) L-Aġenda Diġitali
 għall-Ewropa tal-Kummissjoni[14]
 identifikat il-frammentazzjoni tas-suq diġitali, in-nuqqas ta’
 interoperabilità u ż-żieda taċ-ċiberkriminalità bħala
 ostakli prinċipali għaċ-ċiklu virtuż tal-ekonomija
 diġitali. Il-Kummissjoni, fir-Rapport tagħha tal-2010 dwar
 iċ-Ċittadinanza kompliet issostni l-ħtieġa li jissolvew
 il-problemi ewlenin li jfixklu ċ-ċittadini Ewropej milli jgawdu
 l-benefiċċji ta' suq uniku diġitali u servizzi transkonfinali
 diġitali[15].
 (5) Il-Kunsill Ewropew stieden
 lill-Kummissjoni toħloq suq uniku diġitali sal-2015[16] biex tagħmel progress
 mgħaġġel fl-oqsma prinċipali tal-ekonomija diġitali u
 tippromwovi suq uniku diġitali integrat kompletament[17] billi tiffaċilita
 l-użu transkonfinali tas-servizzi online, b’attenzjoni partikolari
 għall-faċilitazzjoni tal-identifikazzjoni u l-awtentikazzjoni siguri.
 (6) Il-Kunsill stieden
 lill-Kummissjoni tikkontribwixxi għas-suq uniku diġitali billi
 toħloq kundizzjonijiet xierqa għar-rikonoxximent reċiproku ta’
 instigaturi prinċipali tul il-fruntieri, bħall-identifikazzjoni
 elettronika, id-dokumenti elettroniċi, il-firem elettroniċi u
 s-servizzi ta’ forniment elettroniku, u għas-servizzi tal-gvern
 elettroniku interoperabbli fl-Unjoni Ewropea[18].
 (7) Il-Parlament Ewropew
 enfasizza l-importanza tas-sigurtà tas-servizzi elettroniċi,
 speċjalment tal-firem elettroniċi, u tal-ħtieġa li
 tinħoloq infrastruttura prinċipali pubblika fil-livell pan-Ewropew, u
 talab lill-Kummissjoni tistabbilixxi portal ta’ awtoritajiet ta’ validazzjoni
 Ewropej biex tiżgura l-interoperabilità transkonfinali tal-firem
 elettroniċi u żżid is-sigurtà tat-tranżazzjonijiet
 bl-użu tal-Internet[19].
 (8) Id-Direttiva 2006/123/KE
 tal-Parlament Ewropew u tal-Kunsill
 tat-12 ta’ Diċembru 2006 dwar is-servizzi fis-suq intern[20] titlob lill-Istati Membri
 jistabbilixxu ‘Punti Uniċi ta’ Servizz’ (Points of Single Contact - PSCs)
 biex jiżguraw li l-proċeduri u l-formalitajiet kollha relatati
 mal-aċċess għal attività ta’ servizz u tal-eżerċizzju
 tiegħu jistgħu jkunu kkompletati faċilment, mill-bogħod u
 permezz ta’ mezzi elettroniċi, permezz tal-punt uniku ta’ servizz xieraq u
 bl-awtoritajiet xierqa. Ħafna mis-servizzi online aċċessibbli
 permezz ta’ PSCs jeħtieġu identifikazzjoni, awtentikazzjoni u firma
 elettroniċi.
 (9) Fil-maġġoranza
 tal-każijiet, il-fornituri minn Stat Membru ieħor ma jkunux
 jistgħu jużaw l-identifikazzjoni elettronika tagħhom biex jiksbu
 aċċess għal dawn is-servizzi għaliex l-iskemi ta’
 identifikazzjoni elettronika nazzjonali fil-pajjiż tagħhom ma jkunux
 rikonoxxuti u aċċettati fi Stati Membri oħra. Dan l-ostaklu
 elettroniku jeskludi l-fornituri tas-servizzi milli jgawdu
 l-benefiċċji sħaħ tas-suq intern. Mezzi ta’
 identifikazzjoni elettronika rikonoxxuta reċiprokament u firem
 elettroniċi aċċettati b’mod ġenerali ser jiffaċilitaw
 il-forniment transkonfinali ta’ diversi servizzi fis-suq intern u jipperemettu
 li n-negozji jaqsmu l-fruntieri mingħajr ostakoli fl-interazzjonijiet ma’
 awtoritajiet pubbliċi.
 (10) Id-Direttiva 2011/24/UE
 tal-Parlament Ewropew u tal-Kunsill tad-9 ta' Marzu 2011 dwar
 l-applikazzjoni tad-drittijiet tal-pazjenti fil-qasam tal-kura
 tas-saħħa transkonfinali[21]
 tistabbilixxi netwerk ta’ awtoritajiet nazzjonali responsabbli
 għas-Saħħa elettronika. Sabiex itejjeb is-sikurezza u
 l-kontinwità tal-kura tas-saħħa transkonfinali, in-netwerk huwa
 meħtieġ jipproduċi linji gwida dwar l-aċċess
 transkonfinali għad-dejta u s-servizzi tas-saħħa elettronika,
 inkluż bl-appoġġ ta’ ‘miżuri komuni ta’ identifikazzjoni
 u awtentikazzjoni għall-iffaċilitar tat-trasferabbiltà ta’ dejta
 fil-kura tas-saħħa transkonfinali’. Rikonoxximent u
 aċċettazzjoni reċiproċi ta’ identifikazzjoni u
 awtentikazzjoni elettroniċi huma kruċjali sabiex il-kura tas-saħħa
 transkonfinali ssir realtà għaċ-ċittadini Ewrpej. Meta n-nies
 jivvjaġġaw għal trattament, jeħtieġ li d-dejta medika
 tagħhom tkun aċċessibbli fil-pajjiż tat-trattament. Dan
 jirrekjedi qafas ta' identifikazzjoni elettronika solidu, sigur u affidabbli.
 (11) Wieħed
 mill-għanijiet ta’ dan ir-Regolament huwa li jneħħi l-ostakli
 eżistenti għall-użu transkonfinali tal-mezzi ta’
 identifikazzjoni elettronika użati fl-Istati Membri biex mill-anqas
 jaċċessaw is-servizzi pubbliċi. Dan ir-regolament m’għandux
 l-għan li jintervjeni fuq is-sistemi ta’ ġestjoni tal-identità
 elettronika u l-infrastrutturi relatati stabbiliti fl-Istati Membri.
 L-għan ta’ dan ir-Regolament huwa li jiżgura li
 għall-aċċess għas-servizzi online transkonfinali offruti
 mill-Istati Membri, ikun possibbli li jintlaħaq l-ogħla livell ta’
 sigurtà fl-identifikazzjoni u l-awtentikazzjoni elettroniċi.
 (12) L-Istati Membri jibqgħu
 ħielsa li jużaw jew jintroduċu mezzi, għall-finijiet ta’
 identifikazzjoni elettronika, għall-aċċess għas-servizzi
 online. Dawn jistgħu jiddeċiedu wkoll jekk jinvolvux lis-settur
 privat fil-forniment ta’ dawn il-mezzi. L-Istati Membri ma għandhomx ikunu
 obbligati jinnotifikaw l-iskemi ta’ identifikazzjoni elettronika tagħhom.
 L-għażla li jew jinnotifikaw l-iskemi ta’ identifikazzjoni
 elettronika użati fil-livell nazzjonali kollha, xi wħud minnhom jew
 xejn, sabiex jagħtu aċċess tal-anqas għal servizzi
 pubbliċi online jew għal servizzi speċifiċi hija f’idejn
 l-Istati Membri.
 (13) Xi kundizzjonijiet
 jeħtieġ li jiġu stabbiliti fir-Regolament fir-rigward ta’ liema
 mezzi ta’ identifikazzjoni elettronika għandhom jiġu
 aċċettati u kif l-iskemi għandhom jiġu notifikati. Dawn
 għandhom jgħinu lill-Istati Membri jibnu l-fiduċja
 reċiproka meħtieġa fl-iskemi ta’ identifikazzjoni elettronika ta’
 xulxin u biex ikun hemm rikonoxximent u aċċettazzjoni
 reċiproċi tal-mezzi ta’ identifikazzjoni elettronika li jaqgħu
 taħt l-iskemi notifikati tagħhom. Il-prinċipju ta’ rikonoxximent
 u aċċettazzjoni reċiproċi għandu japplika jekk l-Istat
 Membru li jinnotifika jkun jissodisfa l-kundizzjonijiet ta’ notifika u
 n-notifika tkun ġiet ippubblikata fil-Ġurnal Uffiċjali
 tal-Unjoni Ewropea. Madankollu, l-aċċess għal dawn is-servizzi
 online u l-forniment finali tagħhom lill-applikant huma marbutin mill-qrib
 mad-dritt li wieħed jirċievi servizzi bħal dawn taħt
 il-kundizzjonijiet stabbiliti mil-leġiżlazzjoni nazzjonali.
 (14) L-Istati Membri għandhom
 ikunu jistgħu jiddeċiedu li jinvolvu s-settur privat
 fil-ħruġ ta’ mezzi ta’ identifikazzjoni elettronika u li jippermettu
 s-settur privat juża l-mezzi ta’ identifikazzjoni elettronika taħt
 skema notifikata għal finijiet ta’ identifikazzjoni meta
 meħtieġa għal servizzi online jew tranżazzjonijiet
 elettroniċi. Il-possibbiltà tal-użu ta’ mezzi ta’ identifikazzjoni
 elettronika bħal dawn għandha tippermetti lis-settur privat li
 jiddependi fuq identifikazzjoni u awtentikazzjoni elettroniċi li diġà
 jintużaw ħafna f’bosta Stati Membri tal-anqas għas-servizzi
 pubbliċi, u biex tagħmilha iktar faċli għan-negozji u
 ċ-ċittadini li jkollhom aċċess għas-servizzi online
 tagħhom b’mod transkonfinali. Sabiex l-użu ta’ mezzi ta’
 identifkazzjoni elettronika bħal dawn ikun iktar faċli
 transkonfinalment għas-settur privat, il-possibbiltà ta’ awtentikazzjoni
 provduta mill-Istati Membri għandha tkun disponibbli lil partijiet
 dipendenti mingħajr diskriminazzjoni bejn is-settur pubbliku jew privat.
 (15) L-użu transkonfinali ta’
 mezzi tal-identifikazzjoni elettronika taħt skema notifikata
 jeħtieġ li l-Istati Membri jikkooperaw fil-forniment tal-interoperabbiltà
 teknika. Dan jeskludi kwalunkwe regola teknika nazzjonali speċifika li
 teħtieġ partijiet mhux nazzjonali, bħal pereżempju l-kisba
 ta’ hardware jew softwer speċifiku għal verifika u l-validazzjoni
 tal-identifikazzjoni elettronika notifikata. Ir-rekwiżiti tekniċi fuq
 l-utenti, min-naħa l-oħra, li jkunu ġejjin
 mill-ispeċifikazzjonijiet inerenti ta’ jkun xi jkun il-mezz li
 jintuża (eż. Smartcards) huma inevitabbli.
 (16) Il-kooperazzjoni tal-Istati
 Membri għandha sservi l-interoperabbiltà teknika tal-iskemi ta’
 identifikazzjoni elettronika notifikati bil-għan li jrawmu livell
 għoli ta’ fiduċja u sigurtà adattata għall-grad tar-riskju.
 L-iskambju ta’ informazzjoni u l-qsim tal-aqwa prassi bejn l-Istati Membri
 bil-għan li jkun hemm rikonoxximent reċiproku għandhom
 jgħinu kooperazzjoni bħal din.
 (17) Dan ir-Regolament
 jistabbilixxi wkoll qafas legali ġenerali għall-użu ta’ servizzi
 fiduċjarji elettroniċi. Madankollu, dan ma joħloqx obbligu
 ġenerali li jintużaw. B’mod partikolari, dan ma jkoprix il-forniment
 ta’ servizzi abbażi ta’ ftehimiet volontarji taħt il-liġi
 privata. Lanqas ma jkopri l-aspetti relatati mal-konklużjoni u l-validità
 tal-kuntratti jew obbligi legali oħra fejn ikun hemm rekwiżiti
 fir-rigward tal-forma preskritta mil-liġi nazzjonali jew tal-Unjoni.
 (18) Sabiex jikkontribwixxu
 għall-użu transkonfinali ġenerali tas-servizzi fiduċjarji
 elettroniċi, għandu jkun possibbli li dawn jintużaw bħala
 evidenza fi proċeduri legali fl-Istati Membri kollha.
 (19) L-Istati Membri għandhom
 jibqgħu ħielsa li jiddefinixxi tipi oħra ta’ servizzi
 fiduċjarji li ma jkunux parti mil-lista magħluqa ta’ servizzi
 fiduċjarji msemmija f’dan ir-Regolament, li jkunu jridu jiġu
 rikonoxxuti fil-livell nazzjonali bħala servizzi fiduċjarji kwalifikati.
 (20) Minħabba l-pass tal-bidla
 teknoloġika, dan ir-Regolament għandu jadotta approċċ li
 jkun miftuħ għall-innovazzjonijiet.
 (21) Dan ir-Regolament huwa
 teknoloġikament newtrali. L-effetti legali li jagħti jistgħu
 jinkisbu permezz ta’ kwalunkwe mezz tekniku sakemm jiġu sodisfatti r-rekwiżiti
 ta’ dan ir-Regolament.
 (22) Sabiex titjieb il-fiduċja
 tan-nies fis-suq intern u jiġi promoss l-użu tas-servizzi u prodotti
 fiduċjarji, ġew introdotti l-kunċetti ta’ servizzi
 fiduċjarji kwalifikati u ta’ fornitur ta’ servizzi fiduċjarji kwalifikat
 bil-għan li jindikaw ir-rekwiżiti u l-obbligi li jiżguraw
 sigurtà ta’ livell għoli ta’ kwalunkwe servizz u prodott fiduċjarju
 kwalifikat użat jew fornut.
 (23) Skont l-obbligi taħt
 il-Konvenzjoni tan-Nazzjonijiet Uniti dwar id-Drittijiet ta’ Persuni b’Diżabbiltà
 li daħlet fis-seħħ fl-UE, persuni b’diżabbiltajiet
 għandhom ikunu jistgħu jużaw servizzi fiduċjarji u prodotti
 ta’ utenti aħħarin użati fil-forniment ta’ dawk is-servizzi fuq
 bażi ugwali ma’ konsumaturi oħra.
 (24) Fornitur ta’ servizzi
 fiduċjarji huwa kontrollur tad-dejta personali u għalhekk għandu
 jkun konformi mal-obbligi stabbiliti fid-Direttiva 95/46/KE tal-Parlament
 Ewropew u tal-Kunsill tal-24 ta’ Ottubru 1995 dwar
 il-protezzjoni ta’ individwi fir-rigward tal-ipproċessar ta’ dejta
 personali u dwar il-moviment liberu ta’ dik id-dejta[22]. B’mod partikulari,
 il-ġbir ta’ dejta għandu jkun mill-inqas kemm jista’ jkun, filwaqt li
 jitqies l-għan tas-servizz provdut.
 (25) Korpi ta’ superviżjoni
 għandhom jikkooperaw u jiskambjaw informazzjoni mal-awtoritajiet
 tal-protezzjoni tad-dejta sabiex jiżguraw l-implementazzjoni xierqa
 tal-leġiżlazzjoni tal-protezzjoni tad-dejta mill-fornituri
 tas-servizzi. L-iskambju ta’ informazzjoni għandu partikularment ikopri
 inċidenti ta’ ksur tas-sigurtà u ta’ dejta personali.
 (26) Hija r-responsabbiltà
 tal-fornituri ta’ servizzi fiduċjarji kollha li japplikaw prattika tajba
 ta’ sigurtà adegwata għar-riskji relatati mal-attivitajiet tagħhom
 sabiex iżidu l-fiduċja tal-utenti fis-suq uniku.
 (27) Dispożizzjonijiet dwar
 l-użu ta’ psewdonimi fiċ-ċertifikati m’għandhomx
 jipprevjenu lill-Istati Membri milli jeħtieġu l-identifikazzjoni
 tal-persuni skont il-liġi tal-Unjoni jew nazzjonali.
 (28) L-Istati Membri kollha
 għandhom isegwu rekwiżiti komuni għal superviżjoni
 essenzjali sabiex jiżguraw livell ta’ sigurà komparabbli ta' servizzi
 fiduċjarji kwalifikati. Sabiex titħaffef l-applikazzjoni konsistenti
 ta’ dawn ir-rekwiżiti madwar l-Unjoni, l-Istati Membri għandhom
 jadottaw proċeduri komparabbli u għandhom jiskambjaw informazzjoni
 dwar l-attivitajiet tagħhom ta’ superviżjoni u l-aqwa prassi
 fil-qasam.
 (29) In-notifika ta’ ksur
 tas-sigurtà u l-valutazzjonijiet tar-riskju tas-sigurtà huma essenzjali sabiex
 tingħata informazzjoni xierqa lill-partijiet ikkonċernati
 fil-każ ta’ ksur tas-sigurtà jew telf ta’ integrità.
 (30) Sabiex jippermettu
 lill-Kummissjoni u lill-Istati Membri jivvalutaw l-effikaċja
 tal-mekkaniżmu ta’ notifika ta’ ksur introdott b'dan ir-Regolament,
 il-korpi superviżorji huma mitluba jipprovdu informazzjoni fil-qosor lill-Kummissjoni
 u lill-Aġenzija Ewropea dwar is-Sigurtà tan-Netwerks u l-Informazzjoni
 (European Network and Information Security Agency – ENISA).
 (31) Sabiex jippermettu
 lill-Kummissjoni u lill-Istati Membri jivvalutaw l-impatt ta’ dan
 ir-Regolament, il-korpi ta’ superviżjoni huma mitluba jipprovdu statistika
 dwar is-servizzi fiduċjarji kwalifikati u l-użu tagħhom.
 (32) Sabiex jippermettu
 lill-Kummissjoni u lill-Istati Membri jivvalutaw l-effikaċja
 tal-mekkaniżmu ta’ superviżjoni mtejjeb introdott minn dan ir-Regolament,
 il-korpi superviżorji huma mitluba jirrapportaw dwar l-attivitajiet
 tagħhom. Dan għandu jkun strumentali fl-iffaċilitar tal-iskambju
 tal-prassi tajba bejn il-korpi superviżorji u għandu jiżgura
 l-verifika li r-rekwiżiti ta’ superviżjoni essenzjali jiġu
 implimentati b’mod konsistenti u effiċjenti fl-Istati Membri kollha.
 (33) Sabiex jiġu żgurati
 s-sostenibbiltà u d-durabbiltà tas-servizzi fiduċjarji kwalifikati u biex
 titkabbar il-fiduċja tal-utenti fil-kontinwità tas-servizzi
 fiduċjarji kwalifikati, il-korpi superviżorji għandhom
 jiżguraw li d-dejta tal-fornituri ta’ servizzi fiduċjarji kwalifikati
 tkun ippreservata u miżmuma aċċessibbli għal perjodu
 adegwat anki jekk fornitur ta’ servizzi fiduċjarji kwalifikat ma jibqax
 jeżisti.
 (34) Sabiex tiġi
 ffaċilitata s-superviżjoni tal-fornituri tas-servizzi fiduċjarji
 kwalifikati, pereżempju meta fornitur ikun qed jipprovdi s-servizzi
 tiegħu fit-territorju ta’ Stat Membru ieħor u ma jkunx
 soġġett għal superviżjoni hemmhekk, jew meta l-kompjuters
 ta’ fornitur jkunu jinsabu fit-territorju ta’ Stat Membru ieħor,
 għandha tiġi stabbilita sistema ta’ assistenza reċiproka bejn
 il-korpi ta’ superviżjoni fl-Istati Membri.
 (35) Hija r-responsabbiltà ta’
 fornituri ta’ servizzi fiduċjarji li jkunu konformi mar-rekwiżiti
 stipulati f’dan ir-Regolament għall-forniment ta’ servizzi
 fiduċjarji, partikularment għal servizzi fiduċjarji kwalifikati.
 Il-korpi ta’ superviżjoni għandhom ir-responsabbiltà li jissorveljaw
 kif il-fornituri tas-servizzi fiduċjarji jirrispettaw dawn ir-rekwiżiti.
 (36) Sabiex jippermettu
 proċess inizjattiv effiċjenti, li għandu jwassal
 għall-inklużjoni ta’ fornituri ta’ servizzi fiduċjarji
 kwalifikati u s-servizzi fiduċjarji kwalifikati li jipprovdu f'listi
 affidabbli, għandhom jiġu mħeġġa interazzjonijiet
 preliminari bejn fornituri prospettivi ta' servizzi fiduċjarji kwalifikati
 u l-korp kompetenti ta' superviżjoni bil-għan li tiġi
 faċilitata diliġenza adegwata li twassal għall-forniment ta'
 servizzi fiduċjarji kwalifikati.
 (37) Listi affidabbli huma elementi
 essenzjali biex tinbena fiduċja fost l-operaturi tas-suq, billi jindikaw
 l-istatus kwalifikat tal-fornitur tas-servizzi fil-waqt ta' superviżjoni,
 min-naħa l-oġra ma humiex prirekwiżit għall-kisba
 tal-istatus kwalifikat u l-forniment ta’ servizzi fiduċjarji kwalifikati
 li jirriżultaw mill-ħarsien tar-rekwiżiti ta’ dan ir-Regolament.
 (38) Servizz fiduċjarju
 kwalifikat, hekk kif ikun soġġett għal notifika, ma jistax ma
 jiġix aċċettat għat-twettiq ta’ proċedura
 amministrattiva jew formalità mill-korp tas-settur pubbliku konċernat,
 talli ma jiġix inkluż fil-listi affidabbli stabbiliti mill-Istati
 Membri. Għal fini preżenti, korp tas-settur pubbliku jirreferi
 għal kwalunkwe awtorità pubblika jew entità oħra fdata mill-forniment
 ta’ servizzi tal-Gvern elettroniku bħal dikjarazzjoni tat-taxxa u talba
 għal ċertifikati tat-twelid online, parteċipazzjoni fi
 proċeduri tal-akkwist pubbliku elettroniku, eċċ.
 (39) Filwaqt li huwa
 meħtieġ livell għoli ta' sigurtà biex jiġi żgurat
 rikonoxximent reċiproku ta’ firem elettroniċi, f’każijiet
 speċifiċi, bħal fil-kuntest tad-Deċiżjoni
 tal-Kummissjoni 2009/767/KE tas-16 ta’ Ottubru 2009 li
 tistipula miżuri li jiffaċilitaw l-użu ta’ proċeduri b’mezzi
 elettroniċi permezz tal-"punti ta’ kuntatt waħdieni" skont
 id-Direttiva 2006/123/KE tal-Parlament Ewropew u tal-Kunsill dwar
 is-servizzi fis-suq intern[23],
 firem elettroniċi b’assigurazzjoni aktar baxxa ta’ sigurtà għandhom
 jiġu aċċettati wkoll.
 (40) L-apparat
 għall-ħolqien ta’ firem elettroniċi kwalifikati għandu jkun
 jista’ jiġi fdat lil parti terza mill-firmatarju, sakemm jiġu
 implimentati mekkaniżmi u proċeduri xierqa biex jiġi żgurat
 li l-firmatarju jkollu kontroll uniku fuq l-użu tad-dejta
 għall-ħolqien tal-firma elettronika tiegħu, u li
 r-rekwiżiti tal-firem kwalifikati jiġu sodisfatti bl-użu
 tal-apparat.
 (41) Biex tkun żgurata
 ċertezza legali dwar il-validità tal-firma, jeħtieġ li jiġu
 definiti liema komponenti ta' firma elettronika kwalifikata għandhom
 jiġu vvalutati mill-parti dipendenti li twettaq il-validazzjoni. Barra minn
 hekk, id-definizzjoni tar-rekwiżit ta’ fornituri ta’ servizzi
 fiduċjarji kwalifikati li jistgħu jipprovdu servizz ta’ validazzjoni
 kwalifikat lil partijiet dipendenti li mhumiex lesti jew li ma jistgħux
 iwettqu l-validazzjoni huma stess ta’ firem elettroniċi kwalifikati,
 għandha tistimula lis-settur privat jew pubbliku biex jinvesti f'servizzi
 bħal dawn. Iż-żewġ elementi għandhom jagħmlu
 l-validazzjoni ta’ firma elettronika kwalifikata faċli u konvenjenti għall-partijiet
 kollha fil-livell tal-Unjoni.
 (42) Meta tranżazzjoni tkun
 teħtieġ siġill elettroniku kwalifikat minn persuna
 ġuridika, firma elettronika kwalifikata mir-rappreżentant awtorizzat
 tal-persuna ġuridika wkoll għandha tkun aċċettabbli.
 (43) Is-siġilli
 elettroniċi jservu bħala evidenza li dokument elettroniku
 nħareġ minn persuna ġuridika, li jiżgura
 ċ-ċertezza tal-awtentiċità u l-integrità tad-dokument.
 (44) Dan ir-Regolament jiżgura
 l-preservazzjoni fit-tul tal-informazzjoni, jiġifieri l-validità legali
 tal-firma elettronika u tas-siġilli elettroniċi fuq perjodi ta’
 żmien estiżi, li jiżgura li dawn jistgħu jiġu
 vvalidati irrispettivament mill-bidliet teknoloġiċi futuri.
 (45) Sabiex itejjeb l-użu
 transkonfinali ta’ dokumenti elettroniċi, dan ir-Regolament għandu
 jipprovdi l-effett legali ta’ dokumenti elettroniċi li għandhom
 jiġu kkunsidrati bħala ugwali għal dokumenti stampat dipendenti
 fuq il-valutazzjoni tar-riskji u sakemm l-awtentiċita u l-integrità
 tad-dokumenti jkunu żgurati. Huwa wkoll importanti għal żvilupp
 ulterjuri ta’ tranżazzjonijiet elettroniċi transkonfinali fis-suq
 intern li dokumenti elettroniċi oriġinali jew kopji ċertifikati
 maħruġa minn korpi kompetenti rilevanti fi Stat Membru skont
 il-liġi nazzjonali tiegħu jiġu aċċettati bħala
 tali anke fi Stati Membri oħrajn. Dan ir-Regolament ma għandux
 jaffettwa d-dritt tal-Istati Membri li jiddeterminaw x’jikkonsisti
 oriġinali jew kopja f’livell nazzjonali iżda għandu jiżgura
 li dawn jistgħu jintużaw bħala tali anke transkonfinalment.
 (46) Minħabba li
 l-awtoritajiet kompetenti fl-Istati Membri bħalissa jużaw formati
 differenti ta’ firem elettroniċi avvanzati biex jiffirmaw id-dokumenti
 tagħhom b’mod elettroniku, huwa neċessarju li jiġi żgurat
 li mill-anqas numru ta’ formati ta’ firem elettroniċi avvanzati jkunu
 appoġġati teknikament mill-Istati Membri meta dawn jirċievu
 dokumenti ffirmati elettronikament. Bl-istess mod, meta l-awtoritajiet
 kompetenti fl-Istati Membri jużaw siġilli elettroniċi avvanzati,
 se jkun neċessarju li jiġi żgurat li dawn tal-anqas ikunu
 jappoġġaw għadd ta’ formati ta’ siġilli elettroniċi
 avvanzati.
 (47) Minbarra l-awtentikazzjoni
 tad-dokument maħruġ minn persuna ġuridika, is-siġilli
 elettroniċi jistgħu jintużaw biex jawtentikaw kwalunkwe assi
 diġitali tal-persuna ġuridika, pereżempju kodiċi ta’ softwer,
 servers.
 (48) Il-possibbiltà
 tal-awtentikazzjoni ta’ websajts u tal-persuna li tkun is-sid tagħhom
 tagħmilha aktar diffiċli li jiġu ffalsifikati l-websajts u
 b’hekk tnaqqas il-frodi.
 (49) Sabiex jiġu jiġu
 kkumplimentati ċerti aspetti tekniċi dettaljati ta’ dan ir-Regolament
 b’mod flessibbli u rapidu, is-setgħa sabiex tadotta atti skont
 l-Artikolu 290 tat-Trattat dwar il-Funzjonament tal-Unjoni Ewropea
 għandha tiġi delegata lill-Kummissjoni fir-rigward
 tal-interoperabbiltà ta’ identifikazzjoni elettronika; miżuri ta’ sigurtà
 meħtieġa minn fornituri ta’ servizzi fiduċjarji; korpi
 indipendenti rikonoxxuti responsabbli mill-awditjar tal-fornituri tas-servizzi;
 listi affidabbli; rekwiżiti relatati mal-livelli ta’ sigurtà ta’ firem
 elettroniċi; rekwiżiti ta’ ċertifikati kwalifikati għal
 firem elettroniċi, il-validazzjoni u l-preservazzjoni tagħhom;
 il-korpi responsabbli għaċ-ċertifikazzjoni ta’ apparat
 tal-ħolqien ta’ firem elettroniċi kwalifikati; u r-rekwiżiti
 relatati mal-livelli ta’ sigurtà ta’ siġilli elettroniċi u
 ċ-ċertifikati kwalifikati għal siġilli elettroniċi;
 l-interoperabbiltà bejn servizzi tal-forniment. Huwa importanti ħafna li
 l-Kummissjoni tagħmel il-konsultazzjonijiet xierqa waqt il-fażi
 tax-xogħol ta’ tħejjija, inkluż fil-livell ta’ esperti.
 (50) Meta tħejji u tfassal
 l-atti delegati, il-Kummissjoni għandha tiżgura trażmissjoni
 simultanja, f’waqtha u xierqa tad-dokumenti rilevanti lill-Parlament Ewropew u
 lill-Kunsill.
 (51) Sabiex jiġu żgurati
 kundizzjonijiet uniformi għall-implimentazzjoni ta’ dan ir-Regolament,
 għandhom jiġu kkonferiti setgħat ta’ implimentazzjoni
 lill-Kummissjoni, b’mod partikolari għall-ispeċifikazzjoni ta’ numri
 ta’ referenza ta’ standards li l-użu tagħhom jiżgura
 l-konformità ma’ ċerti rekwiżiti stipulati f’dan ir-Regolament jew
 definiti f’atti delegati. Dawk is-setgħat għandhom ikunu
 eżerċitati skont ir-Regolament (UE) Nru 182/2011 tal-Parlament
 Ewropew u tal-Kunsill tas-16 ta’ Frar 2011 li jistabbilixxi
 r-regoli u l-prinċipji ġenerali dwar il-modalitajiet ta’ kontroll
 mill-Istati Membri tal-eżerċizzju mill-Kummissjoni tas-setgħat
 ta’ implimentazzjoni[24].
 (52) Għal raġunijiet ta'
 sigurtà u ċarezza legali, id-Deċiżjoni 1999/93/KE
 għandha tiġi rrevokata.
 (53) Sabiex tkun żgurata
 ċertezza legali lill-operaturi tas-suq li diġà jużaw
 ċertifikati kwalifikati maħruġa skont
 id-Direttiva 1999/93/KE, jeħtieġ li jkun pprovdut perjodu ta’
 żmien suffiċjenti għal finijiet tranżizzjonali.
 Jeħtieġ ukoll li l-Kummissjoni tingħata l-mezzi biex tadotta
 atti ta’ implimentazzjoni u atti delegati qabel dik id-data.
 (54) Ġaladarba
 l-għanijiet ta’ dan ir-Regolament ma jistgħux jintlaħqu
 biżżejjed mill-Istati Membri u għaldaqstant, minħabba
 l-iskala tal-azzjoni, jistgħu jintlaħqu aħjar fil-livell
 tal-Unjoni, l-Unjoni tista' tadotta miżuri skont il-prinċipju
 tas-sussidjarjetà kif stabbilit fl-Artikolu 5 tat-Trattat tal-Unjoni
 Ewropea. B’konformità mal-prinċipju ta’ proporzjonalità, kif stabbilit
 f’dak Artikolu, dan ir-Regolament ma jmurx lil hinn minn dak li huwa
 meħtieġ biex jinkiseb dak l-għan, b’mod speċjali rigward ir-rwol
 tal-Kummissjoni bħala koordinatur tal-attivitajiet nazzjonali,
 ADOTTAW DAN IR-REGOLAMENT:
 KAPITOLU
 I
 DISPOŻIZZJONIJIET
 ĠENERALI
 Artikolu 1
 Is-suġġett
 1. Dan
 ir-Regolament jistipula regoli għal identifikazzjoni elettronika u
 servizzi fiduċjarji elettroniċi għal tranżazzjonijiet
 elettroniċi bil-għan li jiżgura t-tħaddim xieraq tas-suq
 intern.
 2. Dan ir-Regolament jistabbilixxi
 l-kundizzjonijiet li skonthom l-Istati Membri għandhom jirrikonoxxu u
 jaċċettaw mezzi ta’ identifikazzjoni elettronika ta’ persuni
 fiżiċi u ġuridiċi li jaqgħu taħt skema ta’
 identifikazzjoni elettronika notifikata ta’ Stat Membru ieħor.
 3. Dan ir-Regolament jistabbilixxi qafas legali
 għall-firem elettroniċi, is-siġilli elettroniċi, it-timbri
 tal-ħin elettroniċi, id-dokumenti elettroniċi, is-servizzi ta’
 forniment elettroniku u l-awtentikazzjoni tal-websajts.
 4. Dan ir-Regolament jiżgura li l-prodotti
 u s-servizzi fiduċjarji li jikkonformaw ma' dan ir-Regolament jkunu
 permessi li jiċċirkolaw liberament fis-suq intern.
 Artikolu 2
 Kamp
 ta’ Applikazzjoni
 1. Dan ir-Regolament japplika għal
 identifikazzjoni elettronika pprovduta minn, f'isem jew taħt
 ir-responsabbiltà ta' Stati Membri u għal fornituri tas-servizzi
 fiduċjarji stabbiliti fl-Unjoni.
 2. Dan ir-Regolament ma japplikax għall-forniment
 ta’ servizzi fiduċjarji elettroniċi abbażi ta’ ftehimiet
 volontarji taħt il-liġi privata.
 3. Dan ir-Regolament ma japplikax għal
 aspetti relatati mal-konklużjoni u l-validità ta’ kuntratti jew obbligi
 oħra legali fejn ikun hemm rekwiżiti fir-rigward tal-forma preskritta
 bil-liġi nazzjonali jew tal-Unjoni.
 Artikolu 3
 Definizzjonijiet
 Għall-finijiet ta’ dan ir-Regolament,
 għandhom japplikaw id-definizzjonijiet li ġejjin:
 (1) ‘identifikazzjoni elettronika’ tfisser
 il-proċess tal-użu ta’ dejta ta’ identifikazzjoni ta’ persuna f’forma
 elettronika li tkun tirrapreżenta b’mod mhux ambigwu persuna fiżika
 jew ġuridika;
 (2) ‘mezz ta’ identifikazzjoni elettronika’
 tfisser unità fiżika jew le li jkun fiha dejta kif imsemmi fil-punt 1
 ta’ dan l-Artikolu, u li tintuża għall-aċċess
 għas-servizzi online kif imsemmi fl-Artikolu 5;
 (3) ‘skema ta’ identifikazzjoni elettronika’
 tfisser sistema għal identifikazzjoni elettronika li skontha
 jinħarġu mezzi ta' identifikazzjoni elettronika lil persuni kif
 imsemmi fil-punt 1 ta' dan l-Artikolu;
 (4) ‘awtentikazzjoni’ tfisser proċess
 elettroniku li jippermetti l-validazzjoni tal-identifikazzjoni elettronika ta’
 persuna fiżika jew ġuridika; jew tal-oriġini u l-integrità ta’
 dejta elettronika;
 (5) ‘firmatarju’ tfisser persuna fiżika li
 toħloq firma elettronika;
 (6) ‘firma elettronika’ tfisser dejta fil-forma
 elettronika li tiġi mehmuża jew assoċjata loġikament ma’
 dejta oħra elettronika u li sservi għall-firmatarju biex jiffirma;
 (7) ‘firma elettronika avvanzata’ tfisser firma elettronika
 li tissodisfa r-rekwiżiti li ġejjin:
 (a)
 hija unikament marbuta mal-firmatarju;
 (b)
 hija kapaċi li tidentifika l-firmatarju;
 (c)
 tkun maħluqa bl-użu ta’ dejta
 għall-ħolqien ta’ firma elettronika li l-firmatarju jkun jista’
 juża b’livell għoli ta’ kunfidenza, taħt il-kontroll uniku
 tiegħu; u
 (d)
 tkun marbuta mad-dejta li jkun relatat magħha
 b’mod li kwalunkwe bidla sussegwenti fid-dejta tkun tista’ tiġi skoperta;
 (8) ‘firma elettronika kwalifikata’ tfisser
 firma elettronika avvanzata li tkun maħluqa minn apparat
 għall-ħolqien tal-firem elettroniċi kwalifikati, u li tkun
 ibbażata fuq ċertifikat kwalifikat għall-firem elettroniċi;
 (9) ‘dejta għall-ħolqien ta’ firma
 elettronika’ tfisser dejta unika li tintuża mill-firmatarju biex
 joħloq firma elettronika;
 (10) ‘ċertifikat’ tfisser attestazzjoni
 elettronika li tikkollega firma elettronika jew dejta ta’ validazzjoni ta’
 siġill ta’ persuna fiżika jew ġuridika rispettivament
 maċ-ċertifikat u tikkonferma dik id-dejta dwar dik il-persuna;
 (11) ‘ċertifikat kwalifikat għall-firma
 elettronika’ tfisser attestazzjoni li tintuża biex tappoġġa
 firem elettroniċi, li tinħareġ minn fornitur ta’ servizzi
 fiduċjarji kwalifikati u tkun tissodisfa r-rekwiżiti stabbiliti
 fl-Anness I;
 (12) ‘servizz fiduċjarju’ tfisser kwalunkwe
 servizz elettroniku għall-ħolqien, il-verifika, il-validazzjoni,
 il-ġestjoni u l-preservazzjoni ta’ firem elettroniċi, siġilli
 elettroniċi, timbri tal-ħin elettroniċi, dokumenti
 elettroniċi, servizzi ta’ forniment elettroniku, awtentikazzjoni ta’
 websajts u ċertifikati elettroniċi, inklużi ċertifikati
 għall-firem elettroniċi u għas-siġilli elettroniċi;
 (13) ‘servizz fiduċjarju kwalifikat’
 tfisser servizz fiduċjarju li jkun jissodisfa r-rekwiżiti applikabbli
 stabbiliti f’dan ir-Regolament;
 (14) ‘fornitur ta' servizzi fiduċjarji’
 tfisser persuna fiżika jew ġuridika li tipprovdi servizz
 fiduċjarju wieħed jew aktar;
 (15) ‘fornitur ta’ servizzi fiduċjarji
 kwalifikat’ tfisser fornitur ta’ servizzi fiduċjarji li jkun jissodisfa
 r-rekwiżiti stabbiliti f’dan ir-Regolament;
 (16) ‘prodott’ tfisser hardware jew softwer, jew
 komponenti rilevanti tagħhom, li jkunu maħsuba biex jintużaw
 għal forniment ta’ servizzi fiduċjarji;
 (17) ‘apparat għall-ħolqien ta’ firem
 elettroniċi’ tfisser softwer jew hardware konfigurat użat
 għall-ħolqien ta’ firma elettronika;
 (18) ‘apparat għall-ħolqien ta’ firem
 elettroniċi kwalifikati’ tfisser apparat għall-ħolqien ta’ firem
 elettroniċi li jissodisfa r-rekwiżiti stipulati fl-Anness II;
 (19) ‘kreatur ta’ siġill’ tfisser persuna
 ġuridika li toħloq siġill elettroniku;
 (20) ‘siġill elettroniku’ tfisser id-dejta
 fil-forma elettronika li tiġi mehmuża jew assoċjata
 loġikament ma’ dejta elettronika oħra biex jiġu żgurati
 l-oriġini u l-integrità tad-dejta assoċjata;
 (21) ‘siġill elettroniku avvanzat’ tfisser
 siġill elettroniku li jkun jissodisfa r-rekwiżiti li ġejjin:
 (a)
 ikun marbut unikament mal-kreatur tas-siġill;
 (b)
 ikun kapaċi jidentifika l-kreatur
 tas-siġill;
 (c)
 jinħoloq bl-użu ta’ dejta
 għall-ħolqien ta’ siġill elettroniku li l-kreatur
 tas-siġill ikun jista’ juża b'livell għoli ta’ kunfidenza,
 għall-ħolqien ta’ siġill elettroniku taħt il-kontroll
 tiegħu; u
 (d)
 ikun marbut mad-dejta li jkun relatat magħha
 b’mod li kwalunkwe bidla sussegwenti fid-dejta tkun tista’ tiġi skoperta;
 (22) ‘siġill elettroniku kwalifikat’
 tfisser siġill elettroniku avvanzat li jinħoloq minn apparat
 għall-ħolqien ta’ siġilli elettroniċi kwalifikat, u li jkun
 ibbażat fuq ċertifikat kwalifikat ta’ siġill elettroniku;
 23. ‘dejta għall-ħolqien ta’
 siġill elettroniku’ tfisser dejta unika li tintuża mill-kreatur
 tas-siġill eletroniku biex joħloq siġill elettroniku;
 (24)
 ‘ċertifikat kwalifikat għall-siġill elettroniku’ tfisser
 attestazzjoni li tintuża biex tappoġġa siġill elettroniku,
 li jinħareġ minn fornitur ta’ servizzi fiduċjarji kwalifikati u
 tkun tissodisfa r-rekwiżiti stabbiliti fl-Anness III;
 (25) ‘timbru
 tal-ħin elettroniku’ tfisser dejta fil-forma elettronika li torbot dejta
 elettronika oħra ma’ ħin partikolari li tistabbilixxi evidenza li dik
 id-dejta kienet teżisti f’dak il-ħin;
 (26) ‘timbru tal-ħin
 elettroniku kwalifikat’ tfisser timbru tal-ħin elettroniku li jissodisfa
 r-rekwiżiti stipulati fl-Artikolu 33;
 (27) ‘dokument elettroniku’ tfisser dokument fi
 kwalunkwe format elettroniku;
 (28) ‘servizz ta’ forniment elettroniku’ tfisser
 servizz li jrendi possibbli t-trażmissjoni ta’ dejta permezz ta’ mezzi
 elettroniċi u jipprovdi evidenza relatata mal-ġestjoni tad-dejta
 trażmessa, inkluż prova tat-trażmissjoni jew tar-riċeviment
 tad-dejta, u li jipproteġi d-dejta trażmessa kontra r-riskju ta’
 telf, serq, ħsara jew kwalunkwe bidla mhux awtorizzata;
 (29) ‘servizz ta’ forniment elettroniku
 kwalifikat’ tfisser servizz ta’ forniment elettroniku li jissodisfa
 r-rekwiżiti stipulati fl-Artikolu 36;
 (30) ‘ċertifikat ta’ awtentikazzjoni ta’
 websajts kwalifikat’ tfisser attestazzjoni li tagħmel possibbli
 l-awtentikazzjoni ta’ websajt u li jidentifika l-konnessjoni tal-websajt
 mal-persuna li lilha jinħareġ iċ-ċertifikat, li
 jinħareġ minn fornitur ta’ servizzi fiduċjarji kwalifikati u
 jissodisfa r-rekwiżiti stabbiliti fl-Anness IV;
 (31) ‘dejta ta’ validazzjoni’ tfisser dejta li
 tintuża għall-validazzjoni ta’ firma elettronika jew ta’ siġill
 elettroniku.
 Artikolu 4
 Il-prinċipju
 tas-suq intern
 1. M’għandux ikun hemm restrizzjoni fuq
 il-provvista ta’ servizzi fiduċjarji fit-territorju ta’ Stat Membru minn
 fornitur ta’ servizzi fiduċjarji stabbilit fi Stat Membru ieħor
 għal raġunijiet li jaqgħu fl-oqsma koperti minn dan
 ir-Regolament.
 2. Il-prodotti elettroniċi li
 jikkonformaw ma’ dan ir-Regolament għandhom ikunu permessi jiċċirkolaw
 liberament fis-suq intern.
 KAPITOLU
 II
 L-IDENTIFIKAZZJONI
 ELETTRONIKA
 Artikolu 5
 Ir-rikonoxximent
 u l-aċċettazzjoni reċiproċi
 Meta tkun meħtieġa identifikazzjoni
 elettronika bl-użu ta’ mezzi ta’ identifikazzjoni elettronika u
 awtentikazzjoni taħt il-leġiżlazzjoni nazzjonali jew il-prassi
 amministrattiva għall-aċċess għal servizz online, kwalunkwe
 mezz ta’ identifikazzjoni elettronika maħruġ fi Stat Membru
 ieħor u inkluż fi skema tal-lista ppubblikata mill-Kummissjoni skont
 il-proċedura msemmija fl-Artikolu 7 għandu jiġi rikonoxxut
 u aċċettat għall-finijiet tal-aċċess għal dan
 is-servizz.
 Artikolu 6
 Il-kundizzjonijiet
 ta’ notifika tal-iskemi ta’ identifikazzjoni elettronika
 1. Skemi ta’ identifikazzjoni elettronika ser
 ikunu eliġibbli għal notifika skont l-Artikolu 7 jekk dawn
 il-kundizzjonijiet jitħarsu:
 (a)
 il-mezzi ta’ identifikazzjoni elettronika
 jinħarġu minn, f’isem jew taħt ir-responsabbiltà tal-Istat
 Membru li jinnotifika;
 (b)
 il-mezzi ta’ identifikazzjoni elettronika jkunu
 jistgħu jintużaw biex tal-anqas jinkiseb aċċess
 għas-servizzi pubbliċi li jkunu jeħtieġu identifikazzjoni
 elettronika fl-Istat Membru li jinnotifika;
 (c)
 l-Istat Membru li jinnotifika jiżgura li
 d-dejta tal-identifikazzjoni tal-persuna tkun attribwita mingħajr
 ambigwità għall-persuna fiżika jew ġuridika msemmija
 fil-punt 1 tal-Artikolu 3;
 (d)
 l-Istat Membru li jinnotifika jiżgura
 d-disponibilità tal-possibbiltà ta’ awtentikazzjoni online, fi kwalunkwe
 ħin u mingħajr ħlas sabiex kwalunkwe parti dipendenti tkun
 tista’ tivvalida d-dejta ta’ identifikazzjoni tal-persuna li kienet
 riċevuta f’forma elettronika. L-Istati Membri m’għandhom jimponu
 l-ebda rekwiżit tekniku speċifiku fuq il-partijiet dipendenti
 stabbiliti barra mit-territorju tagħhom li jkollhom il-ħsieb li
 jwettqu tali awtentikazzjoni. Meta jew l-iskema ta’ identifikazzjoni notifikata
 jew il-possibbiltà tal-awtentikazzjoni jiġu miksura jew kompromessi
 parzjalment, l-Istati Membri għandhom jissospendu jew jirrevokaw
 mingħajr dewmien l-iskema ta’ identifikazzjoni notifikata jew il-possibbiltà
 tal-awtentikazzjoni jew il-partijiet kompromessi kkonċernati u jinfurmaw
 lill-Istati Membri l-oħra u lill-Kummissjoni skont l-Artikolu 7;
 (e)
 l-Istat Membru li jinnotifika jieħu
 r-responsabbiltà għal:
 –
 (i) l-attribuzzjoni mingħajr ambigwità ta’
 dejta ta’ identifikazzjoni ta’ persuna msemmija fil-punt (c), u
 –
 (ii) il-possibbiltà ta’ awtentikazzjoni
 speċifikata fil-punt d).
 2. Il-punt (e) tal-paragrafu 1 huwa
 mingħajr ħsara għar-responsabbiltà ta’ partijiet għal
 tranżazzjoni li fiha jintużaw il-mezzi ta’ identifikazzjoni
 elettronika li jaqgħu taħt l-iskema notifikata.
 Artikolu
 7
 Notifika
 1. L-Istati Membri li jinnotifikaw skema ta’
 identifikazzjoni elettronika għandhom jibagħtu lill-Kummissjoni
 l-informazzjoni li ġejja u mingħajr dewmien bla bżonn, kwalunkwe
 bidla sussegwenti li ssirilha:
 (a)
 deskrizzjoni tal-iskema ta’ identifikazzjoni
 elettronika notifikata;
 (b)
 l-awtoritajiet responsabbli għall-iskema ta’
 identifikazzjoni elettronika notifikata;
 (c)
 informazzjoni dwar min iġestixxi
 r-reġistrazzjoni tal-identifikaturi ta' persuna mhux ambigwa;
 (d)
 deskrizzjoni tal-possibbiltà ta’ awtentikazzjoni;
 (e)
 l-arranġamenti għas-sospensjoni jew
 għar-revoka tal-iskema ta’ identifikazzjoni notifikata jew tal-possibbiltà
 ta’ awtentikazzjoni jew tal-partijiet kompromessi kkonċernati.
 2. Sitt xhur wara d-dħul
 fis-seħħ tar-Regolament, il-Kummissjoni għandha tippubblika f'Il-Ġurnal
 Uffiċjali tal-Unjoni Ewropea l-lista ta' skemi ta' identifikazzjoni
 elettronika li ġew notifikati skont il-paragrafu 1 u l-informazzjoni
 bażika tagħha.
 3. Jekk il-Kummissjoni tirċievi notifika
 wara l-iskadenza tal-perjodu msemmi fil-paragrafu 2, għandh temenda
 l-lista fi żmien tliet xhur.
 4. Il-Kummissjoni tista, permezz ta’ atti ta’
 implimentazzjoni, tiddefinixxi ċ-ċirkustanzi, il-formati u
 l-proċeduri tan-notifika msemmija fil-paragrafi 1 u 3. Dawk l-atti
 ta’ implimentazzjoni għandhom jiġu adottati skont il-proċedura
 ta’ eżami msemmija fl-Artikolu 39(2).
 Artikolu 8
 Koordinazzjoni
 1. L-Istati Membri għandhom jikkooperaw
 sabiex jiżguraw l-interoperabbiltà ta’ mezzi ta’ identifikazzjoni
 elettronika li jaqgħu taħt skema notifikata u biex iżidu
 s-sigurtà tagħhom.
 2. Il-Kummissjoni għandha, permezz ta’
 atti ta’ implimentazzjoni, tistabbilixxi l-modalitajiet meħtieġa biex
 tiffaċilita l-kooperazzjoni bejn l-Istati Membri msemmija
 fil-paragrafu 1 bil-ħsieb li trawwam livell għoli ta’
 fiduċja u sigurtà xierqa għall-grad ta’ riskju. Dawn l-atti ta’
 implimentazzjoni għandhom jikkonċernaw, b’mod partikulari, l-iskambju
 ta’ informazzjoni, esperjenzi u prassi tajba tal-iskemi ta’ identifikazzjoni
 elettronika, l-analiżi pari ta’ skemi ta’ identifikazzjoni elettronika
 notifikati u l-eżami ta’ żviluppi rilevanti li jseħħu
 fis-settur ta’ identifikazzjoni elettronika mill-awtoritajiet kompetenti
 tal-Istati Membri. Dawk l-atti ta’ implimentazzjoni għandhom jiġu
 adottati skont il-proċedura ta’ eżami msemmija
 fl-Artikolu 39(2).
 3. Il-Kummissjoni għandha tingħata
 s-setgħa li tadotta atti delegati skont l-Artikolu 38 rigward
 il-faċilitazzjoni tal-interoperabbiltà transkonfinali ta’ mezzi ta’
 identifikazzjoni elettronika billi tistabbilixxi rekwiżiti tekniċi
 minimi.
 KAPITOLU
 III
 SERVIZZI
 FIDUĊJARJI
 Taqsima 1
 Dispożizzjonijiet
 ġenerali
 Artikolu 9
 Responsabbiltà
 1. Fornitur ta’ servizzi fiduċjarji
 għandu jkun responsabbli għal kwalunkwe ħsara diretta
 kkawżata lil kwalunkwe persuna fiżika jew ġuridika minħabba
 n-nuqqas ta’ konformità mal-obbligi stabbiliti fl-Artikolu 15(1), sakemm
 il-fornitur ta’ servizzi fiduċjarji ma jippruvax li ma jkunx aġixxa
 b’mod negliġenti.
 2. Fornitur ta’ servizzi fiduċjarji
 kwalifikat għandu jkun responsabbli għal kwalunkwe ħsara diretta
 kkawżata lil kwalunkwe persuna fiżika jew ġuridika minħabba
 n-nuqqas li tissodisfa r-rekwiżiti stabbiliti f’dan ir-Regolament, b’mod
 partikolari fl-Artikolu 19, sakemm il-fornitur ta’ servizzi
 fiduċjarji ma jippruvax li ma jkunx aġixxa b’mod negliġenti.
 Artikolu 10
 Fornituri
 ta’ servizzi fiduċjarji minn pajjiżi terzi
 1. Servizzi fiduċjarji kwalifikati u
 ċertifikati kwalifikati pprovduti minn fornituri ta’ servizzi
 fiduċjarji kwalifikati stabbiliti f’pajjiżi terzi għandhom
 jiġu aċċettati bħala servizzi fiduċjarji kwalifikati u
 ċertifikati kwalifikati pprovduti minn fornituri ta’ servizzi
 fiduċjarji kwalifikati stabbiliti fit-territorju tal-Unjoni jekk
 is-servizzi fiduċjarji kwalifikati jew iċ-ċertifikati
 kwalifikati li joriġinaw minn pajjiż terzi ikunu rikonoxxuti
 taħt ftehim bejn l-Unjoni u pajjiżi terzi jew organizzazzjonijiet
 internazzjonali skont l-Artikolu 218 tat-TFUE.
 2. B’referenza għall-paragrafu 1,
 ftehimiet bħal dawn għandhom jiżguraw li r-rekwiżiti
 applikabbli għal servizzi fiduċjarji kwalifikati u
 ċ-ċertifikati kwalifikati provduti minn fornituri ta’ servizzi
 fiduċjarji kwalifikati stabbilit fit-territorju tal-Unjoni jitħarsu
 minn fornituri ta’ servizzi fiduċjarji fil-pajjiżi terzi jew
 organizzazzjonijiet internazzjonali, speċjalment fir-rigward
 tal-protezzjoni tad-dejta personali, is-sigurtà u s-superviżjoni.
 Artikolu 11
 Ipproċessar
 u protezzjoni ta’ dejta
 1. Fornituri tas-servizzi fiduċjarji u
 korpi ta’ superviżjoni għandhom jiżguraw ipproċessar ekwu u
 legali skont id-Direttiva 95/46/KE meta jipproċessaw dejta personali.
 2. Fornituri tas-servizzi fiduċjarji
 għandhom jipproċessaw dejta personali skont
 id-Direttiva 95/46/KE. Dan l-ipproċessar għandu jkun limitat
 strettament għad-dejta minima meħtieġa biex jinħareġ u
 jinżamm ċertifikat jew biex jingħata servizz fiduċjarju.
 3. Il-fornituri ta’ servizzi fiduċjarji
 għandhom jiggarantixxu l-kunfidenzjalità u l-integrità tad-dejta relatata
 ma’ persuna li lilha jingħata servizz fiduċjarju.
 4. Mingħajr ħsara għall-effett
 legali mogħti lill-psewdonimi taħt il-liġi nazzjonali, l-Istati
 Membri ma għandhomx jipprevjenu lill-fornituri ta’ servizzi
 fiduċjarji milli jindikaw fiċ-ċertifikati tal-firma elettronika
 psewdonimu minflok l-isem tal-firmatarju.
 Artikolu 12
 L-aċċessibbiltà għal persuni b’diżabbiltà
 Servizzi
 fiduċjarji fornuti u prodotti ta’ utenti aħħarin użati
 fil-forniment ta’ dawn is-servizzi għandhom ikunu aċċessibbli
 għal persuni b’diżabbiltajiet kull meta jkun possibbli.
 Taqsima 2
 Superviżjoni
 Artikolu 13
 Korp
 ta’ superviżjoni
 1. L-Istati Membri għandhom jaħtru
 korp xieraq stabbilit fit-territorju tagħhom jew, fuq ftehim
 reċiproku, fi Stat Membru ieħor taħt ir-responsabbiltà tal-Istat
 Membru li jagħmel il-ħatra. Il-korpi ta’ superviżjoni
 għandhom jingħataw is-setgħat superviżorji u investigattivi
 kollha li huma meħtieġa għat-twettiq tal-kompiti tagħhom.
 2. L-korp superviżorju għandu jkun
 responsabbli għat-twettiq tal-kompiti li ġejjin:
 (a)
 il-monitoraġġ tal-fornituri ta’ servizzi
 fiduċjarji stabbiliti fit-territorju tal-Istat Membru li jaħtar biex
 jiżgura li dawn jissodisfaw ir-rekwiżiti stabbiliti
 fl-Artikolu 15;
 (b)
 iwettaq superviżjoni ta' fornituri ta'
 servizzi fiduċjarji kwalifikati stabbiliti fit-territorju tal-Istat Membru
 li jaħtar, u tas-servizzi fiduċjarji kwalifikati li jipprovdu sabiex
 jiżguraw li huma u s-servizzi fiduċjarji kwalifikati provduti minnhom
 jissodisfaw ir-rekwiżiti applikabbli stipulati f’dan ir-Regolament;
 (c)
 jiżgura li l-informazzjoni rilevanti u d-dejta
 pprovduti taħt l-Artikolu 19(2)(g), u rreġistrati mill-fornituri
 ta’ servizzi fiduċjarji kwalifikati jkunu ppreservati u miżmuma
 aċċessibbli wara li l-attivitajiet tal-fornitur ta’ servizzi
 fiduċjarji kwalifikat ikunu ntemmu, għal tul ta’ żmien xieraq,
 bil-għan li tiġi ggarantita l-kontinwità tas-servizz.
 3. Kull korp superviżorju għandu
 jissottometti rapport annwali dwar l-attivitajiet superviżorji
 tal-aħħar sena kalendarja lill-Kummissjoni u lill-Istati Membri
 sal-aħħar tal-ewwel trimestru tas-sena ta’ wara. Dan għandu
 jinkludi tal-anqas:
 (a)
 informazzjoni dwar l-attivitajiet superviżorji
 tiegħu;
 (b)
 sommarju tan-notifiki ta’ ksur irċevuti
 mill-fornituri ta’ servizzi fiduċjarji skont l-Artikolu 15(2);
 (c)
 statistika dwar is-suq u l-użu ta’ servizzi
 fiduċjarji kwalifikati, inkluż informazzjoni dwar il-fornituri ta’
 servizzi fiduċjarji kwalifikati nfushom, is-servizzi fiduċjarji
 kwalifikati li jipprovdu, il-prodotti li jużaw u d-deskrizzjoni
 ġenerali tal-klijenti tagħhom.
 4. L-Istati Membri għandhom jinnotifikaw
 lill-Kummissjoni u l-Istati Membri l-oħra bl-ismijiet u l-indirizzi
 tal-korpi superviżorji maħtura tagħhom, rispettivament.
 5. Il-Kummissjoni għandha jkollha
 s-setgħa li tadotta atti delegati skont l-Artikolu 38 dwar
 id-definizzjoni tal-proċeduri applikabbali għall-kompiti msemmija
 fil-paragrafu 2.
 6. Il-Kummissjoni tista’, permezz ta’ atti ta’
 implimentazzjoni, tiddefinixxi ċ-ċirkustanzi, il-formati u
 l-proċeduri għar-rapport msemmifil-paragrafi 3. Dawk l-atti ta’
 implimentazzjoni għandhom jiġu adottati skont il-proċedura ta’
 eżami msemmija fl-Artikolu 39(2).
 Artikolu 14
 Assistenza
 reċiproka
 1. Il-korpi superviżorji għandhom
 jikkooperaw, bil-għan li jiskambjaw prassi tajba u jipprovdu lil xulxin,
 fl-inqas żmien possibbli, bl-informazzjoni rilevanti u assistenza
 reċiproka sabiex l-attivitajiet superviżorji jitwettqu b’mod
 konsistenti. L-assistenza reċiproka għandha tkopri, b’mod
 partikolari, it-talbiet għal informazzjoni u l-miżuri
 superviżorji, bħal talbiet biex jitwettqu spezzjonijiet relatati
 mal-awditjar tas-sigurtà kif imsemmi fl-Artikoli 15, 16 u 17.
 2. Awtorità ta’ superviżjoni li tkun
 wasslitilha talba għall-assistenza ma tistax tirrifjuta li tikkonforma
 magħha sakemm:
 (a)
 ma tkunx kompetenti biex tittratta t-talba; jew
 (b)
 il-konformità mat-talba tkun inkompatibbli ma’ dan
 ir-Regolament.
 3. Fejn xieraq, il-korpi superviżorji
 jistgħu jwettqu investigazzjonijiet konġunti li fihom ikun involut
 il-persunal minn korpi superviżorji ta’ Stati Membri oħra.
 Il-korp superviżorju tal-Istat Membru
 fejn isseħħ l-investigazzjoni, b’konformità mal-liġi nazzjonali
 tiegħu stess, jista’ jiddelega l-kompiti investigattivi lill-persunal
 tal-korp superviżorju assistit. Setgħat bħal dawn jistgħu
 jiġu eżerċitati biss taħt il-gwida u l-preżenza
 tal-persunal mill-korp superviżorju ospitanti. Il-persunal tal-korp
 superviżorju assistit għandu jkun soġġett
 għal-liġi nazzjonali tal-korp superviżorju ospitanti. Il-korp
 superviżorju ospitanti għandu jassumi r-responsabbiltà
 għall-azzjonijiet tal-persunal tal-korp superviżorju assistit.
 4. Il-Kummissjoni tista’, permezz ta’ atti ta’
 implimentazzjoni, tispeċifika l-formati u l-proċeduri
 għall-assistenza reċiproka li hemm dispożizzjoni għaliha
 f’dan l-Artikolu. Dawk l-atti ta’ implimentazzjoni għandhom jiġu
 adottati skont il-proċedura ta’ eżami msemmija
 fl-Artikolu 39(2).
 Artikolu 15
 Rekwiżiti
 ta’ sigurtà applikabbli għal fornituri ta’ servizzi fiduċjarji
 1. Il-fornituri ta’ servizzi fiduċjarji
 li jkunu stabbiliti fit-territorju tal-Unjoni għandhom jieħdu
 l-miżuri tekniċi u organizzattivi xierqa biex iġestixxu r-riskji
 imposti fuq is-sigurtà tas-servizzi fiduċjarji li jipprovdu.
 B’kunsiderazzjoni tal-aħħar żviluppi, dawn il-miżuri
 għandhom jiżguraw li l-livell ta’ sigurtà jkun xieraq għal-livell
 ta’ riskju. B’mod partikolari, għandhom jittieħdu miżuri
 għall-prevenzjoni u t-tnaqqis tal-impatt ta’ inċidenti tas-sigurtà u
 dawk interessati jiġu infurmati dwar l-effetti avversi ta’ kwalunkwe
 inċident.
 Mingħajr ħsara
 għall-Artikolu 16(1), kwalunkwe fornitur ta’ servizzi fiduċjarji
 jista’ jissottometti r-rapport ta’ awditjar tas-sigurtà mwettaq minn korp
 indipendenti rikonoxxut lill-korp superviżorju biex jikkonferma li jkunu
 ttieħdu miżuri ta’ sigurtà xierqa.
 2. Il-fornituri tas-servizzi fiduċjarji,
 għandhom, mingħajr dewmien bla bżonn, u meta fattibbli, mhux
 aktar tard minn 24 siegħa wara li jindunaw bi kwalunkwe ksur ta’
 sigurtà jew telf ta’ integrità li jkollu impatt sinifikanti fuq is-servizz
 fiduċjarju provdut u fuq id-dejta personali miżmuma minnu,
 jinnotifkaw lil korp superviżorju kompetenti, il-korp nazzjonali
 kompetenti għas-sigurtà tal-informazzjoni u l-partijiet terzi rilevanti
 oħrajn bħal awtoritajiet tal-protezzjoni tad-dejta.
 Fejn xieraq, b’mod partikolari jekk il-ksur
 ta’ sigurtà jew telf ta’ integrità jikkonċerna żewġ Stati Membri
 jew iżjed, il-korp superviżorju kkonċernat għandu jinforma
 lill-korpi superviżorji fi Stati Membri oħra u lill-Aġenzija
 Ewropea dwar is-Sigurtà tan-Networks u l-Informazzjoni (European Network and
 Information Security Agency - ENISA).
 Il-korp superviżorju kkonċernat
 jista’ wkoll jinforma lill-pubbliku jew jeħtieġ lill-fornitur ta’
 servizzi fiduċjarji jagħmel dan, fejn jiddetermina li l-iżvelar
 tal-ksur ikun fl-interess pubbliku.
 3. Il-korp superviżorju għandu
 jipprovdi lill-ENISA u lill-Kummissjoni darba fis-sena b’sommarju ta’ notifiki
 ta’ ksur li waslu mingħand fornituri ta’ servizzi fiduċjarji.
 4. Sabiex jimplimenta l-paragrafi 1 u 2,
 il-korp superviżorju kompetenti għandu jkollu s-setgħa li
 joħroġ struzzjonijiet vinkolanti lill-fornituri ta’ servizzi
 fiduċjarji.
 5. Il-Kummissjoni għandha jkollha
 s-setgħa li tadotta atti delegati skont l-Artikolu 38 dwar
 l-ispeċifikazzjoni ulterjuri tal-miżuri msemmija
 fil-paragrafu 1.
 6. Il-Kummissjoni tista, permezz ta’ atti ta’
 implimentazzjoni, tiddefinixxi ċ-ċirkustanzi, il-formati u
 l-proċeduri, inkluż id-data tal-għeluq, applikabbli
 għall-finijiet tal-paragrafi 1 sa 3. Dawk l-atti ta’ implimentazzjoni
 għandhom jiġu adottati skont il-proċedura ta’ eżami
 msemmija fl-Artikolu 39(2).
 Artikolu 16
 Is-superviżjoni tal-fornituri ta’ servizzi fiduċjarji
 kwalifikati
 1. Il-fornituri ta’ servizzi fiduċjarji
 kwalifikati għandhom jiġu awditjati minn korp indipendenti rikonoxxut
 darba fis-sena biex jiġi kkonfermat li huma u s-servizzi fiduċjarji
 kwalifikati li jipprovdu, jissodisfaw ir-rekwiżiti stabbiliti f’dan
 ir-Regolament, u għandhom jissottomettu rapport dwar l-awditjar
 tas-sigurtà lill-korp superviżorju.
 2. Mingħajr ħsara
 għall-paragrafu 1, il-korp superviżorju jista’ fi kwalunkwe
 ħin jawditja lill-fornitur ta’ servizzi fiduċjarji kwalifikati biex
 jikkonferma li dan u s-servizzi fiduċjarji kwalifikati li jipprovdi, ikunu
 jissodisfaw l-kundizzjonijiet stabbiliti f’dan ir-Regolament, jew fuq
 inizjattiva tiegħu stess jew bi tweġiba għal talba
 mill-Kummissjoni. Il-korp superviżorju għandu jinforma l-awtoritajiet
 tal-protezzjoni tad-dejta bir-riżultati tal-awditjar tiegħu,
 fil-każ li r-regoli tal-protezzjoni tad-dejta personali jidhru li nkissru.
 3. Il-korp superviżorju għandu
 jkollu s-setgħa li joħroġ struzzjonijiet vinkolanti
 lill-fornituri ta’ servizzi fiduċjarji kwalifikati biex jirrimedjaw
 kwalunkwe nuqqas li jissodisfaw ir-rekwiżiti msemmija fir-rapport
 tal-awditjar tas-sigurtà.
 4. B’referenza għall-paragrafu 3,
 jekk fornitur ta’ servizzi fiduċjarji kwalifikati ma jirrimedjax kwalunkwe
 nuqqas bħal dan fil-limiti ta’ żmien stabbiliti mill-korp
 superviżorju, dan għandu jitlef l-istatus kwalifikat tiegħu, u
 għandu jkun informat mill-korp superviżorju li l-istatus tiegħu
 se jinbidel skont dan fil-listi affidabbli msemmija fl-Artikolu 18.
 5. Il-Kummissjoni għandha tingħata
 s-setgħa li tadotta atti delegati skont l-Artikolu 38 dwar
 l-ispeċifikazzjoni tal-kundizzjonijiet li bihom il-korp indipendenti li
 jagħmel l-awditjar imsemmi fil-paragrafu 1 ta' dan l-Artikolu u
 fl-Artikolu 15(1) u l-Artikolu 17(1) se jkun rikonoxxut.
 6. Il-Kummissjoni tista’, permezz ta’ atti ta’
 implimentazzjoni, tiddefinixxi ċ-ċirkustanzi, il-formati u
 l-proċeduri applikabbli għall-finijiet tal-paragrafi 1, 2 u 4.
 Dawk l-atti ta’ implimentazzjoni għandhom jiġu adottati skont
 il-proċedura ta’ eżami msemmija fl-Artikolu 39(2).
 Artikolu 17
 Il-bidu
 ta’ servizz fiduċjarju kwalifikat
 1. Il-fornituri ta’ servizzi fiduċjarji
 kwalifikati għandhom jinnotifikaw il-korp superviżorju bil-ħsieb
 tagħhom li jibdew jipprovdu servizz fiduċjarju kwalifikat u
 għandhom jissottomettu rapport tal-awditjar tas-sigurtà mwettaq minn korp
 indipendenti rikonoxxut lil korp superviżorju, kif provdut
 fl-Artikolu 16(1). Il-fornituri ta’ servizzi fiduċjarji kwalifikati
 jistgħu jibdew jipprovdu servizz fiduċjarju kwalifikat wara li jkunu
 ssottomettew n-notifika u r-rapport tal-awditjar tas-sigurtà lil korp
 superviżorju.
 2. Hekk kif id-dokumenti rilevanti
 jintbagħtu lil-korp superviżorju skont il-paragrafu 1,
 il-fornituri tas-servizzi kwalifikati għandhom jiġu inklużi
 fil-listi affidabbli msemmija fl-Artikolu 18, filwaqt li jiġi indikat
 li bagħtu n-notifika.
 3. Il-korp superviżorju għandu
 jivverfika l-konformità tal-fornitur tas-servizzi fiduċjarji kwalifikati u
 tas-servizzi fiduċjarji kwalifikati provduti minnu mar-rekwiżiti
 tar-Regolament.
 Il-korp superviżorju għandu jindika
 l-istatus kwalifikat tal-fornituri tas-servizzi kwalifikati u s-servizzi
 fiduċjarji kwalifikati li jipprovdu fil-listi affidabbli wara
 l-konklużjoni pożittiva tal-verifika, mhux aktar tard minn xahar minn
 meta ssir in-notifika skont il-paragrafu 1.
 Jekk il-verifika ma tiġix konkluża
 fi żmien xahar, il-korp superviżorju għandu jinforma
 lil-fornitur tas-servizzi fiduċjarji kwalifikati waqt li jispeċifika
 r-raġunijiet tad-dewmien u l-perjodu ta’ meta għandu tkun
 konkluża l-verifika.
 4. Servizz fiduċjarju kwalifikat li kien
 soġġett għal notifika msemmija fil-paragrafu 1 ma jistax
 jiċċaħħad mit-twettiq ta' proċedura amministrattiva
 jew formalità mill-korp tas-settur pubbliku kkonċernat milli jiġi
 inkluż fil-listi msemmija fil-paragrafu 3.
 5. Il-Kummissjoni, tista', permezz ta’ atti
 ta’ implimentazzjoni, tiddefinixxi ċ-ċirkustanzi, il-formati u
 l-proċeduri għall-fini tal-paragrafi 1, 2 u 3. Dawk l-atti ta’
 implimentazzjoni għandhom jiġu adottati skont il-proċedura ta’
 eżami msemmija fl-Artikolu 39(2).
 Artikolu 18
 Listi
 affidabbli
 1. Kull Stat Membru għandu jistabbilixxi,
 iżomm u jippubblika listi affidabbli bl-informazzjoni relatata mal-fornituri
 ta’ servizzi fiduċjarji kwalifikati li għalihom ikun kompetenti
 flimkien mal-informazzjoni relatata mas-servizzi fiduċjarji kwalifikati
 pprovduti minnhom.
 2. L-Istati Membri għandhom
 jistabbilixxu, iżommu u jippubblikaw, b’mod sigur, listi affidabbli
 ffirmati jew issiġillati b’mod elettroniku, imsemmija fil-paragrafu 1
 f’forma xierqa għall-ipproċessar awtomatizzat.
 3. L-Istati Membri għandhom jinnotifikaw
 lill-Kummissjoni, mingħajr dewmien bla bżonn, informazzjoni dwar
 il-korp responsabbli għall-istabbiliment, iż-żamma u
 l-pubblikazzjoni ta’ listi affidabbli nazzjonali, u dettalji ta’ fejn listi
 bħal dawn huma ppubblikati, iċ-ċertifikat użat
 għall-firma jew is-siġill tal-listi affidabbli u kwalunkwe bidla li
 ssirilhom.
 4. Il-Kummissjoni għandha tagħmel
 disponibbli għall-pubbliku, permezz ta’ kanal sigur, l-informazzjoni
 msemmija fil-paragrafu 3 ffirmata jew ssiġillata b’mod elettroniku
 adattat għall-ipproċessar awtomatizzat.
 5.
 Il-Kummissjoni għandha jkollha s-setgħa li tadotta atti delegati
 skont l-Artikolu 38 dwar id-definizzjoni tal-informazzjoni msemmija
 fil-paragrafu 1.
 6. Il-Kummissjoni tista’, permezz ta’ atti ta’
 implimentazzjoni, tiddefinixxi l-ispeċifikazzjonijiet tekniċi u
 l-formati għal-listi affidabbli, applikabbli għall-finijiet tal-paragrafi 1
 sa 4. Dawk l-atti ta’ implimentazzjoni għandhom jiġu adottati skont
 il-proċedura ta’ eżami msemmija fl-Artikolu 39(2).
 Artikolu 19
 Rekwiżiti
 għall-fornituri ta’ servizzi fiduċjarji kwalifikati
 1. Meta
 joħroġ ċertifikat kwalifikat, fornitur ta’ servizzi kwalifikati
 għandu jivverifika, permezz ta’ mezzi xierqa u skont il-liġi
 nazzjonali, l-identità u, jekk applikabbli, kwalunkwe karatteristika
 speċifika tal-persuna fiżika jew ġuridika li lilha
 jinħareġ ċertifikat kwalifikat.
 Informazzjoni
 bħal din għandha tkun ivverifikata minn fornitur ta’ servizzi
 kwalifikat jew minn parti terza awtorizzata li taġixxi taħt
 ir-responsabbiltà tal-fornitur ta’ servizzi kwalifikati:
 (a)
 permezz tad-dehra fiżika tal-persuna
 fiżika jew ta’ rappreżentant awtorizzat tal-persuna ġuridika,
 jew
 (b)
 mill-bogħod, bl-użu ta’ mezzi ta’
 identifikazzjoni elettronika skont skema notifikata maħruġa
 b'konformità mal-punt (a).
 2. Il-fornituri
 ta’ servizzi fiduċjarji kwalifikati li jipprovdu servizzi fiduċjarji
 kwalifikati għandhom:
 (a)
 jimpjegaw persunal li għandu l-għarfien
 espert, l-esperjenza u l-kwalifiki meħtieġa u japplikaw
 proċeduri amministrattivi u ta’ ġestjoni li jikkorrispondu ma'
 standards Ewropej jew internazzjonali u jkunu ngħataw taħriġ xieraq
 rigward sigurtà u regoli tal-protezzjoni tad-dejta personali;
 (b)
 jġorru r-riskju ta’ responsabbiltà
 għad-danni billi jżommu biżżejjed riżorsi finanzjarji
 jew billi jissieħbu fi skema ta’ assigurazzjoni fuq ir-responsabbiltà;
 (c)
 qabel jidħlu f’relazzjoni kuntrattwali,
 jinfurmaw lil kwalunkwe persuna li tkun qed tfittex li tuża servizz
 fiduċjarju kwalifikat dwar it-termini u l-kundizzjonijiet
 preċiżi rigward l-użu ta’ dak is-servizz;
 (d)
 jużaw sistemi u prodotti affidabbli li jkunu
 protetti kontra modifiki u jiggarantixxu s-sigurtà teknika u l-affidabbiltà
 tal-proċess appoġġat minnhom;
 (e)
 jużaw sistemi affidabbli biex jaħżnu
 d-dejta mogħtija lilhom, f’forma verifikabbli sabiex:
 –
 din tkun disponibbli pubblikament
 għall-irkupru biss fejn ikun inkiseb il-kunsens tal-persuna li lilha tkun
 inħarġet id-dejta,
 –
 persuni awtorizzati biss jitgħu
 jdaħħlu entrati u tibdil,
 –
 l-informazzjoni tkun tista’ tiġi vverifikata
 għall-awtentiċità;
 (f)
 jieħdu miżuri kontra l-falsifikazzjoni u
 s-serq ta’ dejta;
 (g)
 jirreġistraw l-informazzjoni rilevanti kollha
 dwar id-dejta maħruġa u rċevuta mill-fornitur ta’ servizzi
 fiduċjarji kwalifikat għal perjodu ta’ żmien xieraq, b’mod
 partikolari sabiex tingħata evidenza fi proċeduri legali.
 Reġistrazzjoni bħal din tista’ ssir b’mod elettroniku;
 (h)
 ikollhom pjan ta’ terminazzjoni aġġornat
 sabiex jiżguraw il-kontinwità tas-servizz skont l-arranġamenti
 maħruġa mill-korp superviżorju taħt
 l-Artikolu 13(2)(c);
 (i)
 jiżguraw ipproċessar legali ta’ dejta
 personali skont l-Artikolu 11.
 3. Fornituri ta’ servizzi fiduċjarji
 kwalifikati li joħorġu ċertifikati kwalifikati għandhom
 jirreġistraw fid-database taċ-ċertifikati tagħhom ir-revoka
 taċ-ċertifikat fi żmien għaxar minuti wara li revoka
 bħal din tkun saret effettivament.
 4. B’referenza għall-paragrafu 3,
 il-fornituri ta’ servizzi fiduċjarji kwalifikati li joħorġu
 ċertifikati kwalifikati għandhom jipprovdu lil kwalunkwe parti
 dipendenti informazzjoni dwar l-istatus ta’ validità jew ta’ revoka ta’
 ċertifikati kwalifikati maħruġa minnhom. Din l-informazzjoni
 għandha tkun disponibbli fi kwalunkwe ħin tal-anqas fuq bażi ta’
 ċertifikat b’mod awtomatizzat li jkun affidabbli, mingħajr ħlas
 u effiċjenti.
 5. Il-Kummissjoni tista’, permezz ta’ atti ta'
 implimentazzjoni, tistabbilixxi numri ta’ referenza ta’ standards għal
 sistemi u prodotti affidabbli. Għandu jitqies li jkun hemm konformità
 mar-rekwiżiti stabbiliti fl-Artikolu 19 fejn sistemi u prodotti
 affidabbli jkunu jissodisfaw dawk l-istandards. Dawk l-atti ta’
 implimentazzjoni għandhom jiġu adottati skont il-proċedura ta’
 eżami msemmija fl-Artikolu 39(2). Il-Kummissjoni għandha tippubblika
 dawn l-atti f’Il-Ġurnal Uffiċjali tal-Unjoni Ewropea.
 Taqsima 3
 Il-firma
 elettronika
 Artikolu 20
 L-effetti
 legali u l-aċċettazzjoni tal-firem elettroniċi
 1. Firma elettronika m’għandhiex
 tiġi miċħuda effett legali u ammissibilltà bħala evidenza
 fi proċeduri legali sempliċiment minħabba li din tkun f’forma
 elettronika.
 2. Firma elettronika kwalifikata għandu
 jkollha l-effett legali ekwivalenti għal firma bil-miktub.
 3. Il-firem elettroniċi kwalifikati
 għandhom ikunu rikonoxxuti u aċċettati fl-Istati Membri kollha.
 4. Jekk firma elettronika b’livell ta’
 assigurazzjoni ta’ sigurtà li jkun inqas minn dak ta’ firma elettronika
 kwalifikata tkun meħtieġa, b'mod partikolari minn Stat Membru
 għal aċċess għal servizz online offrut minn korp tas-settur
 pubbliku abbażi ta’ valutazzjoni xierqa tar-riskji involuti f’servizz
 bħal dan, il-firem elettroniċi kollha li jkollhom mill-anqas l-istess
 livell ta’ assigurazzjoni ta’ sigurtà għandhom jiġu rikonoxxuti u
 aċċettati.
 5. L-Istati Membri m’għandhomx jitolbu
 firma elettronika għal aċċess transkonfinali għal servizz
 online offrut minn korp tas-settur pubbliku f’livell ogħla ta'
 assigurazzjoni ta’ sigurtà ta’ firma elettronika kwalifikata.
 6. Il-Kummissjoni għandha jkollha
 s-setgħa li tadotta atti delegati skont l-Artikolu 38 dwar
 id-definizzjoni tal-livelli differenti ta’ sigurtà ta’ firma elettronika
 msemmija fil-paragrafu 4.
 7. Il-Kummissjoni tista’, permezz ta’ atti ta'
 implimentazzjoni, tistabbilixxi numri ta’ referenza ta’ standards għal
 livelli ta’ sigurtà tal-firem elettroniċi. Għandu jitqies li jkun
 hemm konformità mal-livell ta’ sigurtà definiti f’att delegat adottat skont
 il-paragrafu 6 meta firma tkun tissodisfa dawk l-istandards. Dawk l-atti
 ta’ implimentazzjoni għandhom jiġu adottati skont il-proċedura
 ta’ eżami msemmija fl-Artikolu 39(2). Il-Kummissjoni għandha
 tippubblika dawn l-atti f’Il-Ġurnal Uffiċjali tal-Unjoni Ewropea.
 Artikolu 21
 Iċ-ċertifikati
 kwalifikati għall-firma elettronika
 1. Iċ-ċertifikati kwalifikati
 tal-firma elettronika għandhom jissodisfaw ir-rekwiżiti stabbiliti
 fl-Anness I.
 2. Ċertifikati kwalifikati għal
 firma elettronika ma għandhomx ikunu soġġetti għall-ebda
 rekwiżit obbligatorju minbarra r-rekwiżiti stabbiliti
 fl-Anness I.
 3. Jekk ċertifikat kwalifikat
 għal-firma elettronika jkun ġie revokat wara l-attivazzjoni inizjali,
 dan għandu jitlef il-validità tiegħu, u l-istatus tiegħu
 taħt l-ebda ċirkostanza ma għandu jitreġġa’ lura billi
 tiġi mġedda l-validità tiegħu.
 4. Il-Kummissjoni għandu jingħatalha
 s-setgħa li tadotta atti ddelegati skont l-Artikolu 38 dwar
 l-ispeċifikazzjoni ulterju tar-rekwiżiti stipulati fl-Anness I.
 5. Il-Kummissjoni tista’, permezz ta’ atti ta'
 implimentazzjoni, tistabbilixxi numri ta’ referenza ta’ standards għal
 ċertifikati kwalifikati tal-firem elettroniċi. Għandu jitqies li
 jkun hemm konformità mar-rekwiżiti stabbiliti fl-Anness I meta
 ċertifikat kwalifikat għal firma elettronika jkun jissodisfa dawk
 l-istandards. Dawk l-atti ta’ implimentazzjoni għandhom jiġu adottati
 skont il-proċedura ta’ eżami msemmija fl-Artikolu 39(2).
 Il-Kummissjoni għandha tippubblika dawn l-atti f’Il-Ġurnal
 Uffiċjali tal-Unjoni Ewropea.
 Artikolu 22
 Rekwiżiti
 għal apparat għall-ħolqien ta’ firem elettroniċi
 kwalifikati
 1. L-apparat għall-ħolqien ta’ firem
 elettroniċi kwalifikati għandu jissodisfa r-rekwiżiti stabbiliti
 fl-Anness II.
 2. Il-Kummissjoni tista’, permezz ta’ atti ta'
 implimentazzjoni, tistabbilixxi numri ta’ referenza ta’ standards għal
 apparat għall-ħolqien ta’ firem elettroniċi kwalifikati.
 Għandu jitqies li jkun hemm konformità mar-rekwiżiti stabbiliti
 fl-Anness II fejn apparat għall-ħolqien ta’ firem
 elettroniċi kwalifikati jkun jissodisfa dawk l-istandards. Dawk l-atti ta’
 implimentazzjoni għandhom jiġu adottati skont il-proċedura ta’
 eżami msemmija fl-Artikolu 39(2). Il-Kummissjoni għandha
 tippubblika dawn l-atti f’Il-Ġurnal Uffiċjali tal-Unjoni Ewropea.
 Artikolu 23
 Ċertifikazzjoni
 tal-apparat għall-ħolqien ta’ firem elettroniċi kwalifikati
 1. Apparat għall-ħolqien ta’ firem
 elettroniċi kwalifikati jista’ jiġi ċċertifikat minn korpi
 pubbliċi jew privati xierqa maħtura mill-Istati Membri, sakemm dawn
 ikunu għaddew minn proċess ta’ evalwazzjoni tas-sigurtà mwettaq skont
 wieħed mill-istandards għal valutazzjoni tas-sigurtà ta’ prodotti
 tat-teknoloġija tal-informazzjoni inklużi f’lista li għandha
 tiġi stabbilita mill-Kummissjoni permezz ta’ atti ta’ implimentazzjoni.
 Dawk l-atti ta’ implimentazzjoni għandhom jiġu adottati skont
 il-proċedura ta’ eżami msemmija fl-Artikolu 39(2).
 Il-Kummissjoni għandha tippubblika dawn l-atti f’Il-Ġurnal
 Uffiċjali tal-Unjoni Ewropea.
 2. L-Istati Membri għandhom jinnotifikaw
 lill-Kummissjoni u l-Istati Membri l-oħra bl-ismijiet u l-indirizzi
 tal-korp pubbliku jew privat maħtur minnhom kif imsemmi
 fil-paragrafu 1.
 3. Il-Kummissjoni għandha jkollha s-setgħa
 li tadotta atti delegati skont l-Artikolu 38 dwar l-istabbiliment ta’
 kriterji speċifiċi li għandhom jitħarsu mill-korpi
 maħtura msemmija fil-paragrafu 1.
 Artikolu 24
 Pubblikazzjoni
 ta’ lista ta’ apparat għall-ħolqien ta’ firem elettroniċi
 kwalifikati ċertifikati
 1. L-Istati Membri għandhom jinnotifikaw
 lill-Kummissjoni mingħajr dewmien bla bżonn, bl-informazzjoni dwar
 apparat għall-ħolqien ta’ firem elettroniċi kwalifikati li
 ġew ċertifikati minn korpi msemmija fl-Artikolu 23.
 Għandhom jinnotifikaw ukoll lill-Kummissjoni, mingħajr dewmien bla
 bżonn, bl-informazzjoni dwar apparat għall-ħolqien ta’ firem
 elettroniċi li mhux ser jibqa’ jiġi ċċertifikat.
 2. Il-Kummissjoni, abbażi
 tal-informazzjoni mogħtija lilha, għandha tistabbilixxi, tippubblika
 u żżomm lista ta’ apparat għall-ħolqien ta’ firem
 elettroniċi kwalifikati ċertifikati.
 3. Il-Kummissjoni tista’, permezz ta’ atti ta’
 implimentazzjoni, tiddefinixxi ċ-ċirkustanzi, il-formati u
 l-proċeduri applikabbli għall-fini tal-paragrafu 1. Dawk l-atti
 ta’ implimentazzjoni għandhom jiġu adottati skont il-proċedura
 ta’ eżami msemmija fl-Artikolu 39(2).
 Artikolu 25
 Rekwiżiti
 għall-validazzjoni ta’ firem elettroniċi kwalifikati
 1. Firma elettronika kwalifikata għandha
 tiġi kkunsidrata bħala valida sakemm ikun jista’ jiġi stabbilit
 b'livell għoli ta' ċertezza, li fil-waqt tal-iffirmar:
 (a)
 iċ-ċertifikat, li jappoġġa
 l-firma, huwa ċertifikat ta’ firma elettronika kwalifikata li jikkonforma
 mad-dispożizzjonijiet stipulati fl-Anness I;
 (b)
 iċ-ċertifikat kwalifikat
 meħtieġ huwa awtentiku u validu;
 (c)
 id-dejta ta' validazzjoni tal-firma tikkorrespondi
 mad-dejta provduta lill-parti dipendenti;
 (d)
 is-sett ta’ dejta li jirrapreżenta
 mingħajr ambigwità il-firmatarju tingħata b’mod korrett lill-parti
 dipendenti;
 (e)
 l-użu ta’ kwalunkwe psewdonimu jkun indikat
 b’mod ċar lill-parti dipendenti jekk jintuża l-psewdonimu;
 (f)
 il-firma elettronika nħalqet minn apparat
 għall-ħolqien ta’ firem elettroniċi kwalifikati;
 (g)
 l-integrità tad-dejta ffirmata tkun ġiet
 stabbilita mingħajr kompromess;
 (h)
 ir-rekwiżiti provduti fil-punt 7
 tal-Artikolu 3 ntlaħqu;
 (i)
 is-sistema użata għall-validazzjoni
 tal-firma tipprovdi lill-parti dipendenti r-riżultat korrett
 tal-proċess tal-validazzjoni u tippermetti lill-parti dipendenti li
 tiskopri kwalunkwe kwistjoni rilevanti għas-sigurtà.
 2. Il-Kummissjoni għandu jingħatalha
 s-setgħa li tadotta atti delegati skont l-Artikolu 38 dwar
 l-ispeċifikazzjoni ulterju tar-rekwiżiti stipulati
 fil-paragrafu 1.
 3. Il-Kummissjoni tista’, permezz ta’ atti ta'
 implimentazzjoni, tistabbilixxi numri ta’ referenza ta’ standards
 għall-validazzjoni ta’ firem elettroniċi kwalifikati. Għandu
 jitqies li jkun hemm konformità mar-rekwiżiti stabbiliti
 fil-paragrafu 1 meta l-validazzjoni tal-firem elettroniċi kwalifikati
 tkun tissodisfa dawk l-istandards. Dawk l-atti ta’ implimentazzjoni
 għandhom jiġu adottati skont il-proċedura ta’ eżami
 msemmija fl-Artikolu 39(2). Il-Kummissjoni għandha tippubblika dawn
 l-atti f’Il-Ġurnal Uffiċjali tal-Unjoni Ewropea.
 Artikolu 26
 Servizz
 ta’ validazzjoni kwalifikat għall-firem elettroniċi kwalifikati
 1. Servizz ta’ validazzjoni kwalifikat
 għall-firem elettroniċi kwalifikati għandu jingħata minn
 fornitur ta’ servizzi fiduċjarji kwalifikat li:
 (a)
 jipprovdi validazzjoni skont l-Artikolu 25(1),
 u
 (b)
 jippermetti lil partijiet dipendenti li
 jirċievu r-riżulat tal-proċess ta’ validazzjoni b'mod
 awtomattizzat li jkun affidabbli, effiċjenti u li jkun fih il-firma
 elettronika avvanzata jew is-siġill elettroniku avvanzat tal-fornitur
 tas-servizz ta’ validazzjoni kwalifikat.
 2. Il-Kummissjoni tista’, permezz ta’ atti ta'
 implimentazzjoni, tistabbilixxi numri ta’ referenza ta’ standards
 għas-servizz ta’ validazzjoni kwalifikat kif imsemmi fil-paragrafu 1.
 Għandu jitqies li jkun hemm konformità mar-rekwiżiti stabbiliti
 fil-punt (b) tal-paragrafu 1 meta s-servizz ta’ validazzjoni
 tal-firem elettroniċi kwalifikati tkun tissodisfa dawk l-istandards. Dawk
 l-atti ta’ implimentazzjoni għandhom jiġu adottati skont
 il-proċedura ta’ eżami msemmija fl-Artikolu 39(2). Il-Kummissjoni
 għandha tippubblika dawn l-atti f’Il-Ġurnal Uffiċjali
 tal-Unjoni Ewropea.
 Artikolu 27
 Il-preservazzjoni
 ta’ firem elettroniċi kwalifikati
 1. Għandu jiġi pprovdut servizz
 tal-preservazzjoni tal-firem elettroniċi kwalifikati minn fornitur
 tas-servizzi fiduċjarji kwalifikati li juża proċeduri u
 teknoloġiji kapaċi li jestendu l-affidabilità tad-dejta
 tal-validazzjoni tal-firem elettroniċi kwalifikati lil hinn mill-perjodu
 ta’ validità teknoloġika.
 2. Il-Kummissjoni għandu jingħatalha
 s-setgħa li tadotta atti delegati skont l-Artikolu 38 dwar
 l-ispeċifikazzjoni ulterju tar-rekwiżiti stipulati
 fil-paragrafu 1.
 3. Il-Kummissjoni tista’, permezz ta’ atti ta'
 implimentazzjoni, tistabbilixxi numri ta’ referenza ta’ standards
 għall-preservazzjoni ta’ firem elettroniċi kwalifikati. Għandu
 jitqies li jkun hemm konformità mar-rekwiżiti stabbiliti
 fil-paragrafu 1 meta l-arranġamenti għall-preservazzjoni ta’
 firem elettroniċi kwalifikati jkunu jissodisfaw dawk l-istandards. Dawk
 l-atti ta’ implimentazzjoni għandhom jiġu adottati skont
 il-proċedura ta’ eżami msemmija fl-Artikolu 39(2).
 Il-Kummissjoni għandha tippubblika dawn l-atti f’Il-Ġurnal
 Uffiċjali tal-Unjoni Ewropea.
 Taqsima 4
 Siġilli
 elettroniċi
 Artikolu 28
 L-effetti
 legali tas-siġilli elettroniċi
 1. Siġill elettroniku ma għandux
 jiġi miċħud effett legali u ammissibilltà bħala evidenza fi
 proċeduri legali sempliċiment minħabba li dan ikun f’forma
 elettronika.
 2. Siġill elettroniku għandu jgawdi
 mill-preżunzjoni legali li tiżgura l-oriġini u l-integrità
 tad-dejta li jkun marbut magħha.
 3. Siġill elettroniku kwalifikat
 għandu jkun rikonoxxut u aċċettat fl-Istati Membri kollha.
 4. Jekk ikun meħtieġ livell ta'
 assigurazzjoni tas-sigurtà ta' siġill elettroniku aktar baxx minn dak ta’
 siġill elettroniku kwalifikat, b'mod partikolari minn Stat Membru għal
 aċċess għal servizz online offrut minn korp tas-settur pubbliku
 abbażi ta’ valutazzjoni xierqa tar-riskji involuti f’servizz bħal
 dan, is-siġilli elettroniċi kollha li jkollhom mill-anqas l-istess
 livell ta’ assigurazzjoni ta’ sigurtà għandhom jiġu aċċettati.
 5. L-Istati Membri m’għandhomx jitolbu
 siġill elettronika għal aċċess għal servizz online
 offrut minn korp tas-settur pubbliku f’livell ogħla ta' assigurazzjoni ta’
 sigurtà ta’ siġilli elettroniċi kwalifikati.
 6. Il-Kummissjoni għandha jkollha s-setgħa
 li tadotta atti delegati skont l-Artikolu 38 dwar id-definizzjoni
 tal-livelli differenti ta’ assigurazzjoni ta’ sigurtà ta’ siġilli
 elettroniċi msemmija fil-paragrafu 4.
 7. Il-Kummissjoni tista’, permezz ta’ atti ta’
 implimentazzjoni, tistabbilixxi numri ta’ referenza ta’ standards għal
 livelli ta’ assigurazzjoni ta’ sigurtà ta’ siġilli elettroniċi.
 Għandu jitqies li jkun hemm konformità mal-livell ta’ assigurazzjoni
 tas-sigurtà definita f’att delegat adottat skont il-paragrafu 6 meta
 siġill elettroniku jkun jissodisfa dawk l-istandards. Dawk l-atti ta’
 implimentazzjoni għandhom jiġu adottati skont il-proċedura ta’
 eżami msemmija fl-Artikolu 39(2). Il-Kummissjoni għandha
 tippubblika dawn l-atti f’Il-Ġurnal Uffiċjali tal-Unjoni Ewropea.
 Artikolu 29
 Rekwiżiti
 għaċ-ċertifikati kwalifikati għal siġill elettroniku
 1. Iċ-ċertifikati kwalifikati ta’
 siġill elettronika għandhom jissodisfaw ir-rekwiżiti stabbiliti
 fl-Anness III.
 2. Ċertifikati kwalifikati ta’
 siġill elettroniku ma għandhomx ikunu soġġetti
 għall-ebda rekwiżit obbligatorju minbarra r-rekwiżiti stabbiliti
 fl-Anness III.
 3. Jekk ċertifikat kwalifikat għal
 siġill elettronika jkun ġie revokat wara l-attivazzjoni inizjali, dan
 għandu jitlef il-validità tiegħu, u l-istatus tiegħu taħt
 l-ebda ċirkostanza ma għandu jitreġġa’ lura billi tiġi
 mġedda l-validità tiegħu.
 4. Il-Kummissjoni għandu jingħatalha
 s-setgħa li tadotta atti ddelegati skont l-Artikolu 38 dwar
 l-ispeċifikazzjoni ulterju tar-rekwiżiti stipulati
 fl-Anness III.
 5. Il-Kummissjoni tista’, permezz ta’ atti ta'
 implimentazzjoni, tistabbilixxi numri ta’ referenza ta’ standards għal
 ċertifikati kwalifikati tas-siġill elettroniku. Għandu jitqies
 li jkun hemm konformità mar-rekwiżiti stabbiliti fl-Anness III meta
 ċertifikat kwalifikat għal siġill elettroniku jkun jissodisfa
 dawk l-istandards. Dawk l-atti ta’ implimentazzjoni għandhom jiġu
 adottati skont il-proċedura ta’ eżami msemmija
 fl-Artikolu 39(2). Il-Kummissjoni għandha tippubblika dawn l-atti f’Il-Ġurnal
 Uffiċjali tal-Unjoni Ewropea.
 Artikolu 30
 Apparat
 għal ħolqien ta’ siġilli elettroniċi kwalifikati
 1. L-Artikolu 22 għandu japplika mutatis
 mutandis għar-rekwiżiti għal apparat għal ħolqien
 ta’ siġilli elettroniċi kwalifikati.
 2. L-Artikolu 23 għandu japplika mutatis
 mutandis għaċ-ċertifikazzjoni ta’ apparat għal
 ħolqien ta’ siġilli elettroniċi kwalifikati.
 3. L-Artikolu 24 għandu japplika mutatis
 mutandis għall–pubblikazzjoni ta’ lista ta’ apparat għal
 ħolqien ta’ siġilli elettroniċi kwalifikati ċertifikati.
 Artikolu 31
 Il-validazzjoni
 u l-preservazzjoni tas-siġilli elettroniċi kwalifikati
 L-Artikoli 25, 26 u 27 għandhom
 japplikaw mutatis mutandis għall-validazzjoni u l-preservazzjoni
 tas-siġilli elettroniċi kwalifikati.
 Taqsima 5
 It-timbru
 tal-ħin elettroniku
 Artikolu 32
 L-effett
 legali tat-timbri tal-ħin elettroniċi
 1. Timbru
 tal-ħin elettroniku ma għandux jiġi miċħud effett
 legali u ammissibilità bħala evidenza fi proċeduri legali
 sempliċiment minħabba li dan ikun f’forma elettronika.
 2. Timbru
 tal-ħin elettroniku kwalifikat għandu jkun preżunt legalment li
 jiżgura l-ħin li jindika u l-integrità tad-dejta li magħha huwa
 marbut il-ħin.
 3. Timbru
 tal-ħin elettroniku kwalifikat għandu jkun rikonoxxut u
 aċċettat fl-Istati Membri kollha.
 Artikolu 33
 Rekwiżiti
 għal timbri tal-ħin elettroniku kwalifikat
 1. Timbru
 tal-ħin elettroniku kwalifikat għandu jissodisfa r-rekwiżiti li
 ġejjin:
 (a)
 ikun konness b’mod preċiż mal-Ħin
 Universali Koordinat (Coordinated Universal Time - UTC) b’mod li jipprekludi
 kwalunkwe possibbiltà li d-dejta tinbidel mingħajr ma dan jiġi
 skopert;
 (b)
 ikun ibbażat fuq sors ta’ ħin
 preċiż;
 (c)
 jinħareġ minn fornitur ta’ servizzi
 fiduċjarji kwalifikati;
 (d)
 ikun iffirmat bl-użu ta’ firma elettronika
 avvanzata jew siġill elettroniku avvanzat tal-fornitur ta’ servizzi
 fiduċjarji kwalifikati, jew minn metodu ekwivalenti.
 2. Il-Kummissjoni
 tista’, permezz ta’ atti ta' implimentazzjoni, tistabbilixxi numri ta’
 referenza ta’ standards għal konnessjoni preċiża ta’ ħin
 ma’ dejta u sors ta' ħin preċiż. Għandu jitqies li jkun
 hemm konformità mar-rekwiżiti stabbiliti fil-paragrafu 1 meta
 konnessjoni preċiża tal-ħin mad-dejta u s-sors tal-ħin
 preċiż tkun tissodisfa dawk l-istandards. Dawk l-atti ta’
 implimentazzjoni għandhom jiġu adottati skont il-proċedura ta’ eżami
 msemmija fl-Artikolu 39(2). Il-Kummissjoni għandha tippubblika dawn
 l-atti f’Il-Ġurnal Uffiċjali tal-Unjoni Ewropea.
 Taqsima 6
 Id-dokumenti
 elettroniċi
 Artikolu 34
 L-effetti
 legali u l-aċċettazzjoni tad-dokumenti elettroniċi
 1. Dokument elettroniku għandu jitqies
 bħala ekwivalenti għal dokument stampat u ammissibbli bħala
 evidenza fi proċeduri legali,meta jitqies il-livell ta’ assigurazzjoni
 tiegħu ta’ awtentiċità u integrità.
 2. Dokument li jkollu firma elettronika
 kwalifikata jew siġill elettroniku kwalifikat tal-persuna kompetenti li
 tkun ħarġet id-dokument rilevanti, għandu jgawdi
 mill-preżunzjoni legali tal-awtentiċità u l-integrità tiegħu
 sakemm id-dokument ma jkunx fih kwalunkwe karatteristika dinamika li
 kapaċi tbiddel id-dokument awtomatikament.
 3. Meta jkun meħtieġ dokument
 oriġinali jew kopja ċertifikata għall-forniment ta’ servizz
 onlin offrut minn korp tas-settur pubbliku, talanqas dokumenti elettroniċi
 maħruġa mill-persuni kompetenti li joħorġu d-dokumenti
 rilevanti u li huma kkunsidrati bħala oriġinali jew kopji
 ċertifikati skont il-liġi nazzjonali tal-Istat Membru
 tal-oriġini, għandhom jiġu aċċettati fi Stati Membri
 oħra mingħajr rekwiżiti addizzjonali.
 4. Il-Kummissjoni tista’, permezz ta’ atti ta’
 implimentazzjoni, tiddefinixxi formati ta’ firem u siġilli
 elettroniċi, li għandhom jiġu aċċettati kull meta
 dokument iffirmat jew issiġillat jiġi mitlub minn Stat Membru
 għall-forniment ta’ servizz online offrut minn korp tas-settur pubbliku
 msemmi fil-paragrafu 2. Dawk l-atti ta’ implimentazzjoni għandhom
 jiġu adottati skont il-proċedura ta’ eżami msemmija
 fl-Artikolu 39(2).
 Taqsima 7
 Servizz
 ta’ forniment elettroniku kwalifikat
 Artikolu 35
 L-effett
 legali ta’ servizz ta’ forniment elettroniku
 1. Id-dejta li tintbagħat jew li tasal
 bl-użu ta’ servizz tal-forniment elettroniku għandha tkun ammissibbli
 bħala evidenza fi proċeduri legali fir-rigward tal-integrità
 tad-dejta u taċ-ċertezza tad-data u l-ħin li fihom id-dejta tkun
 intbagħtet jew waslet mingħand destinatarju speċifikat.
 2. Dejta mibgħuta jew li waslet
 bl-użu ta’ servizz ta’ forniment elettroniku kwalifikat għandha
 tibbenifika minn preżunzjoni legali tal-integrità tad-dejta u
 l-eżattezza tad-data u l-ħin ta’ meta ntbagħtet jew waslet
 id-dejta indikata bis-sistema ta’ forniment elettroniku kwalifikat.
 3. Il-Kummissjoni għandu jkollha
 s-setgħa li tadotta atti delegati, skont l-Artikolu 38, rigward
 l-ispeċfikazzjoni ta’ mekkaniżmi biex tintbagħat jew tasal dejta
 bl-użu ta’ sevizzi ta’ forniment elettroniku, li għandhom
 jintużaw bil-għan li jrawwmu interoperabbiltà bejn servizzi ta’
 forniment elettroniku.
 Artikolu 36
 Rekwiżiti
 għas-servizzi ta’ forniment elettroniku kwalifikati
 1. Is-servizzi ta’ forniment elettroniku
 kwalifikati għandhom jissodisfaw ir-rekwiżiti li ġejjin:
 (a)
 jingħataw minn fornitur ta’ servizzi
 fiduċjarji kwalifikati wieħed jew iżjed minn wieħed;
 (b)
 ikollhom l-identifikazzjoni mhux ambigwa
 tal-mittent u, jekk xieraq, tad-destinatarju;
 (c)
 il-proċess ta’ trażmissjoni jew
 riċeviment tad-dejta għandu jkun żgurat b’firma elettronika
 avvanzata jew siġill elettroniku avvanzat ta’ fornitur ta’ servizzi
 fiduċjarji kwalifikat b’tali mod li jipprekludi l-possibbiltà li d-dejta
 tiġi mibdula mingħajr ma dan jiġi skopert;
 (d)
 kwanlunkwe bidla fid-dejta meħtieġa
 għall-fini tat-trażmissjoni jew ir-riċeviment tad-dejta
 għandha tiġi indikata b’mod ċar lill-mittent u lid-destinatrarju
 tad-dejta;
 (e)
 id-data tat-trażmissjoni, tar-riċeviment
 u kwalunkwe bidla tad-dejta għandha tkun indikata minn timbru tal-ħin
 elettroniku kwalifikat;
 (f)
 fil-każ li d-dejta tiġi ttrasferita bejn
 żewġ fornituri ta’ servizzi fiduċjarji kwalifikati jew
 iżjed, ir-rekwiżiti fil-punti (a) sa (e) għandhom japplikaw
 għall-fornituri ta’ servizzi fiduċjarji kwalifikati kollha.
 2. Il-Kummissjoni tista’, permezz ta’ atti ta'
 implimentazzjoni, tistabbilixxi numri ta’ referenza ta’ standards għal
 proċessi ta’ trażmissjoni u riċeviment ta’ dejta. Għandu
 jitqies li jkun hemm konformità mar-rekwiżiti stabbiliti
 fil-paragrafu 1 meta l-proċess għat-trażmissjoni u
 r-riċeviment tad-dejta jkun jissodisfa dawk l-istandards. Dawk l-atti ta’
 implimentazzjoni għandhom jiġu adottati skont il-proċedura ta’
 eżami msemmija fl-Artikolu 39(2). Il-Kummissjoni għandha
 tippubblika dawn l-atti f’Il-Ġurnal Uffiċjali tal-Unjoni Ewropea.
 Taqsima 8
 L-awtentikazzjoni
 ta’ websajts
 Artikolu 37
 Rekwiżiti
 għaċ-ċertifikati kwalifikati għall-awtentikazzjoni ta’
 websajts
 1. Iċ-ċertifikati kwalifikati
 għall-awtentikazzjoni ta’ websajts kwalifikati għandhom jissodisfaw
 ir-rekwiżiti stabbiliti fl-Anness IV.
 2. Iċ-ċertifikati kwalifikati
 għall-awtentikazzjoni ta’ websajts għandhom ikunu rikonoxxuti u
 aċċettati fl-Istati Membri kollha.
 3. Il-Kummissjoni għandu jingħatalha
 s-setgħa li tadotta atti delegati skont l-Artikolu 38 dwar
 l-ispeċifikazzjoni ulterjuri tar-rekwiżiti stipulati
 fl-Anness IV.
 4. Il-Kummissjoni tista’, permezz ta’ atti ta'
 implimentazzjoni, tistabbilixxi numri ta’ referenza ta’ standards għal
 ċertifikati kwalifikati ta' awtentikazzjoni ta’ websajts. Għandu
 jitqies li jkun hemm konformità mar-rekwiżiti stabbiliti fl-Anness IV
 meta ċertifikat kwalifikat ta’ awtentikazzjoni ta’ websajt ikun jissodisfa
 dawk l-istandards. Dawk l-atti ta’ implimentazzjoni għandhom jiġu
 adottati skont il-proċedura ta’ eżami msemmija
 fl-Artikolu 39(2). Il-Kummissjoni għandha tippubblika dawn l-atti f’Il-Ġurnal
 Uffiċjali tal-Unjoni Ewropea.
 KAPITOLU IV
 ATTI
 DELEGATI
 Artikolu 38
 L-eżerċizzju
 tad-delega
 1. Is-setgħa tal-adozzjoni ta’ atti
 delegati hija mogħtija lill-Kummissjoni soġġetta
 għall-kundizzjonijiet stabbiliti f’dan l-Artikolu.
 2. Is-setgħat biex jiġu adottati
 l-atti delegati msemmijin fl-Artikoli 8(3), 13(5), 15(5), 16(5), 18(5),
 20(6), 21(4), 23(3), 25(2), 27(2), 28(6), 29(4), 30(2), 31, 35(3) u 37(3)
 għandhom jiġu kkonferiti lill-Kummissjoni għal perjodu
 indeterminat ta’ żmien wara d-dħul fis-seħħ ta' dan
 ir-Regolament.
 3. Id-delega tas-setgħat imsemmija
 fl-Artikoli 8(3), 13(5), 15(5), 16(5), 18(5), 20(6), 21(4), 23(3), 25(2),
 27(2), 28(6), 29(4), 30(2), 31, 35(3) u 37(3) tista’ tiġi revokata fi
 kwalunkwe mument mill-Parlament Ewropew jew mill-Kunsill.
 Id-deċiżjoni biex tirrevoka għandha ttemm id-delega
 tas-setgħat speċifikati f’dik id-deċiżjoni. Għandha
 tidħol fis-seħħ mill-jum ta’ wara l-pubblikazzjoni
 tad-deċiżjoni f'Il-Ġurnal Uffiċjali tal-Unjoni Ewropea
 jew f’data aktar tard speċifikata fiha. Din ma għandhiex taffettwa
 l-validità ta’ kwalunkwe att delegat li jkun diġà fis-seħħ.
 4. Hekk kif tadotta att delegat,
 il-Kummissjoni għandha tinnotifikah simultanjament lill-Parlament Ewropew
 u lill-Kunsill.
 5. Att delegat adottat skont
 l-Artikoli 8(3), 13(5), 15(5), 16(5), 18(5), 20(6), 21(4), 23(3), 25(2),
 27(2), 28(6), 29(4), 30(2), 31, 35(3) u 37(3) għandu jidħol
 fis-seħħ biss jekk ma tiġi espressa l-ebda oġġezzjoni
 mill-Parlament Ewropew jew mill-Kunsill f'perjodu ta’ xahrejn min-notifika ta’
 dak l-att lill-Parlament Ewropew u lill-Kunsill jew jekk, qabel ma jiskadi dak
 il-perjodu, il-Parlament Ewropew u l-Kunsill ikunu t-tnejn infurmaw
 lill-Kummissjoni li mhumiex ser joġġezzjonaw. Il-perjodu għandu
 jkun estiż b’xahrejn wara l-inizjattiva tal-Parlament Ewropew jew
 tal-Kunsill.
 KAPITOLU
 V
 ATTI
 TA’ IMPLIMENTAZZJONI
 Artikolu 39
 Proċedura
 tal-Kumitat
 1. Il-Kummissjoni għandha tkun assistita
 minn kumitat. Dak il-kumitat għandu jkun kumitat skont it-tifsira
 tar-Regolament (UE) Nru 182/2011.
 2. Fejn issir referenza għal dan
 il-paragrafu, għandu japplika l-Artikolu 5
 tar-Regolament 182/2011.
 KAPITOLU
 VI
 DISPOŻIZZJOIJIET
 FINALI
 Artikolu 40
 Rapport
 Il-Kummissjoni għandha tirrapporta
 lill-Parlament Ewropew u lill-Kunsill dwar l-applikazzjoni ta’ dan
 ir-Regolament. L-ewwel rapport għandu jkun sottomess sa mhux aktar tard
 minn erba’ snin mid-dħul fis-seħħ ta’ dan ir-Regolament.
 Rapporti sussegwenti għandhom jiġu sottomessi kull erba’ snin minn
 dakinhar ’il quddiem.
 Artikolu 41
 Revoka
 1. Id-Direttiva 1999/93/KE qiegħda
 tiġi revokata.
 2. Ir-referenzi għad-Direttiva revokata
 għandhom jinftiehmu bħala referenzi għal dan ir-Regolament.
 3. Apparat għall-ħolqien ta’ firem
 siguri li ġie determinat bħala konformi mal-Artikolu 3(4)
 tad-Direttiva 1999/93/KE għandu jitqies bħala apparat
 għall-ħolqien ta’ firem kwalifikati taħt dan ir-Regolament.
 4. Ċertifikati kwalifikati
 maħruġa taħt id-Direttiva 1999/93/KE għandhom jitqiesu
 bħala ċertifikati kwalifikati għal firem elettroniċi
 taħt dan ir-Regolament sakemm jiskadu, iżda għal mhux aktar minn
 ħames snin mid-dħul fis-seħħ ta’ dan ir-Regolament.
 Artikolu 42
 Dħul
 fis-seħħ
 Dan ir-Regolament għandu jidħol
 fis-seħħ fl-għoxrin jum wara dak tal-pubblikazzjoni tiegħu
 f’Il-Ġurnal Uffiċjali tal-Unjoni Ewropea.
 Dan
 ir-Regolament għandu jorbot fl-intier tiegħu u japplika direttament
 fl-Istati Membri kollha.
 Magħmul fi Brussell,
 Għall-Parlament Ewropew Għall-Kunsill
 Il-President Il-President
 ANNESS I
 Rekwiżiti
 għaċ-ċertifikati kwalifikati għall-firem elettroniċi
 Iċ-ċertifikati kwalifikati
 għall-firem elettroniċi għandu jkun fihom:
 (a)
 indikazzjoni, tal-anqas f’forma xierqa
 għall-ipproċessar awtomatizzat, li ċ-ċertifikat ikun
 inħareġ bħala ċertifikat kwalifikat għall-firma
 elettronika;
 (b)
 sett ta’ dejta li jirrappreżenta mingħajr
 ambigwità l-fornitur ta’ servizzi fiduċjarji kwalifikati li
 joħroġ ċertifikati kwalifikati inkluż tal-anqas, l-Istat
 Membruli fih il-fornitur ikun stabbilit u
 –
 għal persuna ġuridika: l-isem u n-numru
 ta’ reġistrazzjoni kif jidhru fir-rekords uffiċjali;
 –
 għal persuna fiżika: l-isem tal-persuna;
 (c)
 sett ta’ dejta li jirrappreżenta mingħajr
 ambigwità l-firmatarju li għalilh ikun inħareġ
 iċ-ċertifikat inkluż tal-anqas l-isem tal-firmatarju jew
 psewdonimu, li għandu jkun identifikat bħala tali;
 (d)
 dejta ta’ validazzjoni tal-firma elettronika li
 tikkorrispondi għad-dejta għall-ħolqien ta’ firma elettronika;
 (e)
 dettalji tal-bidu u t-tmiem tal-perjodu ta’
 validità taċ-ċertifikat;
 (f)
 il-kodiċi tal-identità
 taċ-ċertifikat li għandu jkun uniku għall-fornitur ta’
 servizzi fiduċjarji kwalifikati;
 (g)
 il-firma elettronika avvanzata jew is-siġill
 elettroniku avvanzat tal-fornitur ta’ servizzi fiduċjarji kwalifikat li
 qed joħorġu;
 (h)
 il-post fejn iċ-ċertifikat li
 jappoġġa l-firma elettronika jew is-siġill elettroniku avvanzat
 imsemmi fil-punt (g) ikun disponibbli mingħajr ħlas;
 (i)
 il-post tas-servizzi dwar l-istatus ta’ validità
 taċ-ċertifikat li jistgħu jintużaw biex wieħed jindaga
 dwar l-istatus ta’ validità taċ-ċertifikat kwalifikat;
 (j)
 fejn id-dejta għall-ħolqien tal-firma
 elettronika relatata mad-dejta ta’ validazzjoni tal-firma elettronika tkun
 tinsab f’apparat għall-ħolqien ta’ firem elettroniċi
 kwalifikati, indikazzjoni xierqa ta’ dan, mill-inqas f’forma adatta
 għall-ipproċessar awtomatizzat.
 ANNESS II
 Rekwiżiti
 għal apparat għall-ħolqien ta’ firem kwalifikati
 1. Apparat għall-ħolqien ta’ firem
 elettroniċi kwalifikati għandu jiżgura, permezz ta’ mezzi
 tekniċi u proċedurali xierqa, li tal-anqas:
 (a)
 tkun żgurata s-segretezza tad-dejta
 għall-ħolqien tal-firem elettroniċi użata
 għall-ġenerazzjoni tal-firem elettroniċi;
 (b)
 id-dejta għall-ħolqien tal-firem
 użata għall-ġenerazzjoni tal-firem elettroniċi tkun tista’
 sseħħ darba biss;
 (c)
 id-dejta għall-ħolqien tal-firem
 elettroniċi użata għall-ġenerazzjoni tal-firem
 elettroniċi ma tistax, b’assigurazzjoni raġonevoli, tinkiseb u
 l-firma elettronika hija protetta kontra l-frodi bl-użu tat-teknoloġija
 disponibbli attwalment;
 (d)
 id-dejta għall-ħolqien tal-firem
 elettroniċi użata għall-ġenerazzjoni tal-firem
 elettroniċi tista’ tkun protetta b’mod affidabbli mill-firmatarju
 leġittimu kontra l-użu minn oħrajn.
 2. Apparat għall-ħolqien ta’ firem
 elettroniċi kwalifikati ma għandux ibiddel id-dejta li trid tiġi
 ffirmata jew jipprevjeni dejta bħal din milli tiġi ppreżentata
 lill-firmatarju qabel il-proċess tal-firma.
 3. Il-ġenerazzjoni jew il-ġestjoni
 tad-dejta għall-ħolqien tal-firem elettroniċi f’isem
 il-firmatarju għandha titwettaq minn fornitur ta’ servizzi fiduċjarji
 kwalifikat.
 4. Il-fornituri ta’ servizzi fiduċjarji
 kwalifikati li jġestixxu dejta għall-ħolqien tal-firem
 elettroniċi f’isem il-firmatarju jistgħu jidduplikaw id-dejta
 għall-ħolqien tal-firem elettroniċi għal skopijiet ta’
 riżerva sakemm jiġu sodisfatti r-rekwiżiti li ġejjin:
 (a)
 is-sigurtà tas-settijiet tad-dejta duplikati
 għandha tkun tal-istess livell bħal dik għas-settijiet tad-dejta
 oriġinali;
 (b)
 in-numru ta’ settijiet tad-dejta duplikati
 m’għandux jaqbeż il-minimu meħtieġ biex tiġi
 żgurata l-kontinwità tas-servizz.
 ANNESS III
 Rekwiżiti
 għaċ-ċertifikati kwalifikati għas-siġilli
 elettroniċi
 Ċertifikati kwalifikati
 għas-siġilli elettroniċi għandu jkun fihom:
 (a)
 indikazzjoni, tal-anqas f’forma xierqa
 għall-ipproċessar awtomatizzat, li ċ-ċertifikat ikun
 inħareġ bħala ċertifikat kwalifikat għall-siġill
 elettroniku;
 (b)
 sett ta’ dejta li jirrappreżenta mingħajr
 ambigwità l-fornitur ta’ servizzi fiduċjarji kwalifikati li
 joħroġ ċertifikati kwalifikati inkluż tal-anqas, l-Istat
 Membru li fih il-fornitur ikun stabbilit u
 –
 għal persuna ġuridika: l-isem u n-numru
 ta’ reġistrazzjoni kif jidhru fir-rekords uffiċjali;
 –
 għal persuna fiżika: l-isem tal-persuna;
 (c)
 sett ta’ dejta li jkun jirrappreżenta
 mingħajr ambigwità l-persuna ġuridika li jkun inħarġilha
 ċ-ċertifikat, inkluż tal-anqas l-isem u n-numru ta’
 reġistrazzjoni kif jidhru fir-rekords uffiċjali;
 (d)
 dejta ta’ validazzjoni tas-siġill elettroniku
 li tkun tikkorrispondi għad-dejta għall-ħolqien ta’ siġill
 elettroniku;
 (e)
 dettalji tal-bidu u t-tmiem tal-perjodu ta’
 validità taċ-ċertifikat;
 (f)
 il-kodiċi tal-identità
 taċ-ċertifikat li għandu jkun uniku għall-fornitur ta’
 servizzi fiduċjarji kwalifikati;
 (g)
 il-firma elettronika avvanzata jew is-siġill
 elettroniku avvanzat tal-fornitur ta’ servizzi fiduċjarji kwalifikat li
 qed joħorġu;
 (h)
 il-post fejn iċ-ċertifikat li
 jappoġġa l-firma elettronika jew is-siġill elettroniku avvanzat
 imsemmi fil-punt (g) ikun disponibbli mingħajr ħlas;
 (i)
 il-post tas-servizzi dwar l-istatus ta’ validità taċ-ċertifikat
 li jistgħu jintużaw biex wieħed jindaga dwar l-istatus ta’
 validità taċ-ċertifikat kwalifikat;
 (j)
 meta d-dejta għall-ħolqien
 tas-siġill elettroniku relatata mad-dejta ta’ validazzjoni tas-siġill
 elettroniku tkun tinsab f’apparat għall-ħolqien ta’ siġilli
 elettroniċi kwalifikati, indikazzjoni xierqa ta’ dan, tal-anqas f’forma
 adatta għall-ipproċessar awtomatizzat.
 ANNESS IV
 Rekwiżiti
 għaċ-ċertifikati kwalifikati għall-awtentikazzjoni ta’
 websajts
 Iċ-ċertifikati kwalifikat għal
 awtentikazzjoni ta’ websajts għandu jkun fihom:
 (a)
 indikazzjoni, tal-anqas f’forma xierqa
 għall-ipproċessar awtomatizzat, li ċ-ċertifikat ikun
 inħareġ bħala ċertifikat kwalifikat
 għall-awtentikazzjoni ta’ websajts;
 (b)
 sett ta’ dejta li jirrappreżenta mingħajr
 ambigwità l-fornitur ta’ servizzi fiduċjarji kwalifikati li
 joħroġ ċertifikati kwalifikati inkluż tal-anqas, l-Istat
 Membru li fih il-fornitur ikun stabbilit u
 –
 għal persuna ġuridika: l-isem u n-numru
 ta’ reġistrazzjoni kif jidhru fir-rekords uffiċjali;
 –
 għal persuna fiżika: l-isem tal-persuna;
 (c)
 sett ta’ dejta li jkun jirrappreżenta
 mingħajr ambigwità l-persuna ġuridika li jkun inħarġilha
 ċ-ċertifikat, inkluż tal-anqas l-isem u n-numru ta’
 reġistrazzjoni kif jidhru fir-rekords uffiċjali;
 (d)
 elementi tal-indirizz, inkluż tal-anqas il-belt
 u l-Istat Membru, tal-persuna ġuridika li għaliha nħareġ
 iċ-ċertifikat kif iddikjarat fir-rekords uffiċjali;
 (e)
 l-isem/ismijiet tad-dominju mħaddma
 mill-persuna ġuridika li għaliha jkun inħareġ
 iċ-ċertifikat;
 (f)
 dettalji tal-bidu u t-tmiem tal-perjodu ta’ validità
 taċ-ċertifikat;
 (g)
 il-kodiċi tal-identità
 taċ-ċertifikat li għandu jkun uniku għall-fornitur ta’
 servizzi fiduċjarji kwalifikati;
 (h)
 il-firma elettronika avvanzata jew is-siġill
 elettroniku avvanzat tal-fornitur ta’ servizzi fiduċjarji kwalifikat li
 qed joħorġu;
 (i)
 il-post fejn iċ-ċertifikat li
 jappoġġa l-firma elettronika jew is-siġill elettroniku avvanzat
 imsemmi fil-punt (h) ikun disponibbli mingħajr ħlas;
 (j)
 il-post tas-servizzi dwar l-istatus ta’ validità
 taċ-ċertifikat li jistgħu jintużaw biex wieħed jindaga
 dwar l-istatus ta’ validità taċ-ċertifikat kwalifikat.
 ID-DIKJARAZZJONI
 FINANZJARJA LEĠIŻLATTIVA
 1. IL-QAFAS TAL-PROPOSTA/INIZJATTIVA
 Din id-dikjarazzjoni finanzjarja tipprovdi
 dettalji tar-rekwiżiti f'termini ta’ nefqa amministrattiva sabiex
 jiġi implimentat ir-Regolament propost dwar l-identifikazzjoni
 elettronika u s-servizzi fiduċjarji għal tranżazzjonijiet
 elettroniċi fis-suq intern.
 Wara l-proċedura leġiżlattiva u
 d-diskussjoni għall-adozzjoni mill-PE u mill-Kunsill tar-Regolament
 propost, tnax-il FTE se jkunu meħtieġa mill-Kummissjoni biex tfassal
 l-atti delegati u ta’ implimentazzjoni relatati, sabiex tiżgura
 d-disponibilità ta’ standards organizzattivi u tekniċi, sabiex
 tiġġestixxi l-informazzjoni notifikata mill-Istati Membri, b’mod
 partikolari biex izżomm l-informazzjoni relatata ma’ listi affidabbli,
 sabiex tiżgura l-għarfien tal-partijiet interessati - b'mod
 partikolari taċ-ċittadini u l-SMEs - tal-vantaġġi
 tal-użu tal-identifikazzjoni, l-awtentikazzjoni, il-firem u s-servizzi
 fiduċjarji relatati elettroniċi (eIAS) u twettaq diskussjonijiet ma’
 pajjiżi terzi bil-għan li tinkiseb l-interoperabilità tal-eIAS
 fil-livell globali.
 1.1. It-titolu
 tal-proposta/inizjattiva
 Proposta tal-Kummissjoni għal Regolament dwar identifikazzjoni
 elettronika u servizzi fiduċjarji għal tranżazzjonijiet
 elettroniċi fis-suq intern
 1.2. Qasam(oqsma) ta’ politika
 kkonċernat(i) fl-istruttura ABM/ABB[25]
 09 SOĊJETÀ TAL-INFORMAZZJONI
 1.3. In-natura
 tal-proposta/inizjattiva
 ̈ Il-proposta/inizjattiva
 hija relatata ma’ azzjoni ġdida
 ̈ Il-proposta/inizjattiva
 hija marbuta ma’ azzjoni ġdida b’segwitu għal proġett
 pilota/azzjoni preparatorja[26]
 ̈ Il-proposta/inizjattiva hija marbuta mal-estensjoni
 ta’ azzjoni eżistenti
 þ Il-proposta/l-inizjattiva
 hija relatata ma’ azzjoni ridiretta lejn azzjoni ġdida
 1.4. Għan(ijiet)
 1.4.1. L-għan(ijiet)
 strateġiku/ċi multiannwali tal-Kummissjoni fil-mira
 tal-proposta/inizjattiva
 L-għanijiet
 ġenerali tal-proposta huma dawk tal-politiki ġenerali tal-UE li fihom
 tinsab il-proposta, bħall-Istrateġija UE 2020. Din għandha
 l-għan li tiżgura li l-Ewropa 'ssir ekonomija intelliġenti,
 sostenibbli u inklużiva u twassal għal livelli għolja ta’
 impjieg, produttività u koeżjoni soċjali.’
 1.4.2. Għan(ijiet)
 speċifiku/speċifiċi u l-attività(jiet) ABM/ABB
 kkonċernata/i
 Sabiex
 tiżdied il-fiduċja fit-tranżazzjonijiet elettroniċi
 pan-Ewropej u jiġi żgurat rikonoxximent legali transkonfinali
 tal-identifikazzjoni, l-awtentikazzjoni, il-firem u s-servizzi fiduċjarji
 relatati elettroniċi kif ukoll livell għoli ta’ protezzjoni tad-dejta
 u għoti ta’ setgħa lill-utent fis-suq uniku (ara l-Aġenda
 Diġitali għall-Ewropa, l-azzjonijiet prinċipali 3 u 16).
 Attività(jiet) tal-ABM/ABB ikkonċernata(i)
 09
 02 – Qafas regolatorju għall-Aġenda Diġitali għall-Ewropa
 1.4.3. Riżultat(i) u impatt
 mistenni(ja)
 Speċifika
 l-effetti li l-proposta/inizjattiva għandu jkollha fuq
 il-benefiċjarji/gruppi fil-mira.
 Għandu jiġi
 stabbilit ambjent regolatorju ċar għas-servizzi eIAS li għandu
 jkabbar il-konvenjenza, il-fiduċja u l-kunfidenza tal-utenti fid-dinja
 diġitali.
 1.4.4. L-indikaturi
 tar-riżultati u l-impatt
 Speċifika
 l-indikaturi għall-monitoraġġ tal-implimentazzjoni
 tal-proposta/inizjattiva
 1. L-eżistenza ta’
 fornituri tal-eIAS li għandhom attivitajiet fi Stati Membri tal-UE
 multipli:
 2. Il-livell sa fejn
 l-apparat isir interoperazzjonali (eż. qarrejja tas-smartcards) bejn
 setturi u pajjiżi;
 3. L-użu tal-eIAS
 mill-kategoriji kollha tal-popolazzjoni;
 4. Il-punt sa fejn
 l-eIAS jintużaw mill-utenti aħħarin għal
 tranżazzjonijiet nazzjonali u tranżazzjonijiet (transkonfinali)
 internazzjonali;
 5. Il-livell ta’
 armonizzazzjoni madwar l-Istati Membri tal-leġiżlazzjoni dwar l-eIAS;
 6. Skemi ta’
 identifikazzjoni elettroniċi notifikati lill-Kummissjoni;
 7. Is-servizzi
 aċċessibbli b’mezzi ta’ identifikazzjoni elettronika notifikata
 fis-settur pubbliku (gvern elettroniku, Saħħa elettronika,
 Ġustizzja elettronika, Akkwist elettroniku)
 8. Is-servizzi aċċessibbli b’mezzi ta’
 identifikazzjoni elettronika notifikati fis-settur privat
 (tranżazzjonijiet bankarji online, kummerċ elettroniku, logħob
 tal-azzard elettroniku, login għal websajts, servizzi tal-internet aktar
 siguri).
 1.5. Ir-raġunijiet
 għall-proposta/inizjattiva
 1.5.1. Rekwiżit(i) li jrid(u)
 jiġi/u ssodisfat(i) fuq medda qasira jew medda twila ta’ żmien
 L-implimentazzjoni
 diverġenti fil-livell nazzjonali minħabba interpretazzjonijiet li
 jvarjaw tad-Direttiva dwar il-firem elettroniċi minn Stati Membri, twassal
 għal problemi ta' interoperabbiltà transkonfinali, u b’hekk għal pajsaġġ
 segmentat tal-UE u distorsjonijiet fis-suq intern. Barra minn hekk jeżisti
 wkoll nuqqas ta’ fiduċja u kunfidenza fis-sistemi elettroniċi li
 jimpedixxi liċ-ċittadini Ewropej milli jibbenefikaw mill-istess tip
 ta’ servizzi fid-dinja diġitali kif ukoll fid-dinja fiżika.
 1.5.2. Il-valur miżjud
 tal-involviment tal-UE
 L-azzjoni
 fil-livell tal-UE tista’ toħloq benefiċċji ċari meta
 mqabbla ma’ azzjoni fil-livell tal-Istati Membri. L-esperjenza wriet fil-fatt
 li miżuri nazzjonali ma humiex biss insuffiċjenti biex jagħmlu
 tranżazzjonijiet elettroniċi possibbli b’mod transkonfinali,
 iżda ħolqu għall-kuntrarji ostakoli fl-interoperabbiltà madwar
 l-UE ta’ firem elettroniċi, u attwalment għandhom l-istess effett fuq
 l-identifikazzjoni, l-awtentikazzjoni elettroniċi, u s-servizzi
 fiduċjarji relatati.
 1.5.3. Tagħlimiet meħuda
 minn esperjenzi simili fil-passat
 Din
 il-proposta tibni fuq l-esperjenza bid-Direttiva dwar il-Firem Elettroniċi
 u l-problemi li tfaċċaw minħabba t-traspożizzjoni u
 l-implimentazzjoni frammentati ta’ dik id-Direttiva, li ostakolawha milli
 tikseb l-għanijiet tagħha.
 1.5.4. Koerenza u sinerġija
 possibbli ma’ strumenti rilevanti oħrajn
 Id-Direttiva
 dwar il-Firem Elettroniċi hija msemmija f’diversi inizjattivi oħra
 tal-UE li ġew stabbiliti sabiex jiġu eliminati l-isfidi tal-interoperabilità
 u l-kwistjonijiet tar-rikonoxximent u l-aċċettazzjoni transkonfinali
 relatati ma’ xi tipi ta’ interazzjonijiet elettroniċi, pereżempju
 d-Direttiva dwar is-Servizzi, id-Direttivi dwar l-Akkwist Pubbliku,
 id-Direttiva dwar il-VAT (fatturar elettroniku) u r-Regolament dwar
 l-Inizjattiva taċ-Ċittadini Ewropej.
 Barra
 minn hekk, ir-Regolament propost se jipprovdi qafas legali li huwa ta’
 benefiċċju għall-adozzjoni wiesgħa ta’ Proġetti Pilota
 fuq Skala Kbira (Large Scale Pilots - LSPs) stabbiliti fil-livell tal-UE biex
 jappoġġaw l-iżvilupp ta’ mezzi interoperabbli u affidabbli ta’
 komunikazzjoni elettronika (inkluż SPOCS, li jappoġġa
 l-implimentazzjoni tad-Direttiva dwar is-Servizzi; STORK, li jappoġġa
 l-iżvilupp u l-użu ta’ eIDs interoperabbli; PEPPOL, li
 jappoġġa l-iżvilupp u l-użu ta’ soluzzjonijiet tal-akkwist
 elettroniku interoperabbli; epSOS, li jappoġġa l-iżvilupp u
 l-użu ta’ soluzzjonijiet tas-saħħa elettronika interoperabbli;
 eCodex, li jappoġġa l-iżvilupp u l-użu ta’ soluzzjonijiet
 tal-ġustizzja elettronika interoperabbli).
 1.6. Tul ta' żmien u impatt
 finanzjarju
 ̈ Proposta/inizjattiva ta’ tul ta’
 żmien limitat
 –
 ̈ Proposta/inizjattiva fis-seħħ minn [JJ/XX]SSSS sa
 [JJ/XX]SSSS
 –
 ̈ L-impatt finanzjarju minn SSSS sa SSSS
 þ Proposta/inizjattiva ta’ tul ta’
 żmien mhux limitat
 1.7. Mod(i) ta’ ġestjoni
 previst(i)[27]
 þ Ġestjoni diretta ċentralizzata mill-Kummissjoni
 ̈ Ġestjoni ċentralizzata indiretta b’delegazzjoni tal-kompiti ta’ implimentazzjoni lil:
 –
 ̈ aġenziji eżekuttivi
 –
 ̈ korpi stabbiliti mill-Komunitajiet[28]
 –
 ̈ korpi nazzjonali tas-settur pubbliku/korpi b’missjoni ta’ servizz
 pubbliku
 –
 ̈ persuni fdati bl-implimentazzjoni ta’ azzjonijiet speċifiċi
 skont it-Titolu V tat-Trattat dwar l-Unjoni Ewropea u identifikati fl-att
 bażiku rilevanti skont it-tifsira tal-Artikolu 49 tar-Regolament
 Finanzjarju
 ̈ Ġestjoni konġunta mal-Istati Membri
 ̈ Ġestjoni deċentralizzata ma’ pajjiżi terzi
 ̈ Ġestjoni konġunta ma’ organizzazzjonijiet internazzjonali (trid tiġi
 speċifikata)
 Jekk aktar minn mod
 wieħed ta’ ġestjoni huma indikati, jekk jogħġbok ipprovdi
 dettalji fit-taqsima "Kummenti".
 Kummenti
 [//]
 2. IL-MIŻURI TA’ ĠESTJONI
 2.1. Ir-regoli dwar
 il-monitoraġġ u r-rappurtar
 Speċifika
 l-frekwenza u l-kundizzjonijiet.
 L-ewwel
 evalwazzjoni għandha sseħħ 4 snin wara d-dħul
 fis-seħħ tar-Regolament. Klawżola espliċita dwar
 ir-rapport, li permezz tiegħu il-Kummissjoni se tirrapporta lill-Parlament
 Ewropew u lill-Kunsill dwar l-applikazzjoni tagħha, hija inkluża
 fir-regolament. Rapporti sussegwenti għandhom jiġu sottomessi kull
 4 snin minn dakinhar ’il quddiem. Il-metodoloġija tal-Kummissjoni
 dwar l-evalwazzjoni se tiġi applikata. Dawn l-evalwazzjonijiet sejrin
 isiru bl-għajnuna ta’ studji mmirati fuq l-implimentazzjoni tal-istrumenti
 legali, kwestjonarji lill-awtoritajiet nazzjonali, diskussjonijiet tal-esperti,
 workshops, stħarriġ tal-Eurobarometru, u oħrajn.
 2.2. Sistema ta’ ġestjoni u
 kontroll
 2.2.1. Ir-riskju/i identifikat(i)
 Twettqet
 Valutazzjoni tal-Impatt biex takkumpanja l-proposta għar-Regolament.
 L-istrument legali ġdid ser jipprovdi għal rikonoxximent u
 aċċettazzjoni reċiproċi ta’ identifikazzjoni elettronika
 transkonfinali, itejjeb il-qafas tal-firma elettronika attwali,
 isaħħa s-superviżjoni nazzjonali tal-fornituri tas-servizzi
 fiduċjarji u jagħti effett legali u rikonoxximent lis-servizzi
 fiduċjarji relatati. Ir-Regolament propost jintroduċi wkoll
 l-użu ta’ atti delegati u ta’ implimentazzjoni bħala mekkaniżmu
 li jiżgura l-flessibbiltà fir-rigward tal-iżviluppi teknoloġiċi.
 2.2.2. Il-metodu/i ta’ kontroll
 previst(i)
 Il-metodi
 ta’ kontroll eżistenti applikati mill-Kummissjoni se jkopru
 l-approprjazzjonijiet addizzjonali.
 2.3. Il-miżuri
 għall-prevenzjoni tal-frodi u tal-irregolaritajiet
 Speċifika
 l-miżuri ta’ prevenzjoni u protezzjoni eżistenti jew previsti.
 Il-miżuri
 għall-prevenzjoni ta’ frodi eżistenti applikati mill-Kummissjoni se
 jkopru l-approprjazzjonijiet addizzjonali.
 3. L-ISTIMA TAL-IMPATT FINANZJARJU
 TAL-PROPOSTA/INIZJATTIVA
 3.1. Intestatura(i) tal-qafas
 finanzjarju multiannwali u linja(i) baġitarja(i) tan-nefqa affettwata
 · Linji tal-baġit tan-nefqa eżistenti
 Fl-ordni
 tal-intestaturi tal-qafas finanzjarju multiannwali u l-linji baġitarji.
 Intestatura tal-qafas finanzjarju multiannwali || Linja tal-baġit || Tip ta' nefqa || Kontribuzzjoni
 Numru [Deskrizzjoni.....................................] || Diff/Mhux diff. ([29]) || Minn pajjiżi tal-EFTA[30] || mill-pajjiżi kandidati[31] || Minn pajjiżi terzi || fis-sens tal-Artikolu 18(1)(aa) tar-Regolament Finanzjarju
 5 || 09. 01 01 01 Nefqa relatata mal-persunal f’impjieg attiv fid-DĠ Soċjetà ta’ Informazzjoni u Midja || Ebda diff. || LE || LE || LE || LE
 5 || 09. 01 02 01 Persunal estern || Ebda diff. || LE || LE || LE || LE
 3.2. L-impatt stmat fuq in-nefqa
 3.2.1. Sommarju tal-istima tal-impatt
 fuq in-nefqa
 Intestatura tal-qafas finanzjarju multiannwali: || Numru || [Intestatura 1 Tkabbir Intelliġenti u Inklużiv ...........................................................................................]
 DĠ: INFSO || || || Sena 2014 || Sena 2015 || Sena 2016 || Sena 2017 || Sena 2018 || Sena 2019 || Sena 2020 || TOTAL
  Approprjazzjonijiet operattivi || || || || || || || ||
 Numru tal-linja tal-baġit - Mhux Applikabbli || Impenji || (1) || 0.000 || 0.000 || 0.000 || 0.000 || 0.000 || 0.000 || 0.000 || 0.000
 Pagamenti || (2) || 0.000 || 0.000 || 0.000 || 0.000 || 0.000 || 0.000 || 0.000 || 0.000
 Numru tal-linja tal-baġit - Mhux Applikabbli || Impenji || (1a) || 0.000 || 0.000 || 0.000 || 0.000 || 0.000 || 0.000 || 0.000 || 0.000
 Pagamenti || (2a) || 0.000 || 0.000 || 0.000 || 0.000 || 0.000 || 0.000 || 0.000 || 0.000
 Approprjazzjonijiet ta' natura amministrattiva ffinanzjati mill-pakkett għall-programmi speċifiċi[32] || 0.000 || 0.000 || 0.000 || 0.000 || 0.000 || 0.000 || 0.000 || 0.000
 Numru tal-intestatura tal-baġit || || (3) || 0.000 || 0.000 || 0.000 || 0.000 || 0.000 || 0.000 || 0.000 || 0.000
 Approprjazzjonijiet TOTALI TOTAL DĠ INFSO || Impenji || =1+1a +3 || 0.000 || 0.000 || 0.000 || 0.000 || 0.000 || 0.000 || 0.000 || 0.000
 Pagamenti || =2+2a +3 || 0.000 || 0.000 || 0.000 || 0.000 || 0.000 || 0.000 || 0.000 || 0.000
 Intestatura tal-qafas finanzjarju multiannwali: || 5 || " Nefqa amministrattiva "
 EUR miljun (sa 3 punti deċimali)
 || || || Sena 2014 || Sena 2015 || Sena 2016 || Sena 2017 || Sena 2018 || Sena 2019 || Sena 2020 || TOTAL
 DĠ: INFSO
  Riżorsi umani || 1,344 || 1,344 || 1,344 || 1,344 || 1,344 || 1,344 || 1,344 || 9,408
  Infiq amministrattiv ieħor || || || || || || || ||
 TOTAL DĠ INFSO || Approprjazzjonijiet || 1,344 || 1,344 || 1,344 || 1,344 || 1,344 || 1,344 || 1,344 || 9,408
 Approprjazzjonijiet TOTALI taħt l-INTESTATURA 5 tal-qafas finanzjarju multiannwali || (Impenji totali = Pagamenti totali) || 1,344 || 1,344 || 1,344 || 1,344 || 1,344 || 1,344 || 1,344 || 9,408
 EUR miljun (sa 3 punti deċimali)
 || || || Sena 2014 || Sena 2015 || Sena 2016 || Sena 2017 || Sena 2018 || Sena 2019 || Sena 2020 || TOTAL
 Approprjazzjonijiet TOTALI tal-INTESTATURI minn 1 sa 5 tal-qafas finanzjarju multiannwali || Impenji || 1,344 || 1,344 || 1,344 || 1,344 || 1,344 || 1,344 || 1,344 || 9,408
 Pagamenti || 1,344 || 1,344 || 1,344 || 1,344 || 1,344 || 1,344 || 1,344 || 9,408
 3.2.2. L-impatt stmat fuq
 l-approprjazzjonijiet operattivi
 –
 þ Il-proposta/inizjattiva ma teħtieġx l-użu ta’
 approprjazzjonijiet operattivi
 –
 ̈ Il-proposta/inizjattiva teħtieġ l-użu ta’
 approprjazzjonijiet operattivi, kif spjegat hawn taħt:
 3.2.3. L-impatt stmat fuq
 l-approprjazzjonijiet ta’ natura amministrattiva
 3.2.3.1. Sommarju
 –
 ̈ Il-proposta/inizjattiva ma teħtieġx l-użu ta’
 approprjazzjonijiet amministrattivi
 –
 þ Il-proposta/inizjattiva teħtieġ l-użu ta’
 approprjazzjonijiet amministrattivi, kif spjegat hawn taħt:
 EUR miljun (sa 3
 punti deċimali)
 || Sena N 2014 || Sena 2015 || Sena 2016 || Sena 2017 || Sena 2018 || Sena 2019 || Sena 2020 || TOTAL
 INTESTATURA 5 tal-qafas finanzjarju multiannwali || || || || || || || ||
 Riżorsi umani || 1,344 || 1,344 || 1,344 || 1,344 || 1,344 || 1,344 || 1,344 || 9,408
 Infiq amministrattiv ieħor || || || || || || || ||
 Subtotal tal-INTESTATURA 5 tal-qafas finanzjarju multiannwali || 1,344 || 1,344 || 1,344 || 1,344 || 1,344 || 1,344 || 1,344 || 9,408
 Barra mill-INTESTATURA 5[33] tal-qafas finanzjarju multiannwali || || || || || || || ||
 Riżorsi umani || || || || || || || ||
 Nefqa oħra ta' natura amministrattiva || || || || || || || ||
 Subtotali barra mill-INTESTATURA 5 tal-qafas finanzjarju multiannwali || || || || || || || ||
 TOTAL || 1,344 || 1,344 || 1,344 || 1,344 || 1,344 || 1,344 || 1,344 || 9,408
 3.2.3.2. Stima tar-riżorsi umani meħtieġa
 –
 ̈ Il-proposta/inizjattiva ma teħtieġx l-użu ta’
 riżorsi umani
 –
 þ Il-proposta/inizjattiva teħtieġ l-użu ta’ riżorsi
 umani, kif spjegat hawn taħt:
 L-istima trid tiġi espressa f'ammonti
 sħaħ (jew l-aktar sa punt deċimali wieħed)
 || Sena 2014 || Sena 2015 || Sena 2016 || Sena 2017 || Sena 2018 || Sena 2019 || Sena 2020
  Pożizzjonijiet tal-pjan ta’ stabbiliment (uffiċjali u aġenti temporanji)
 09 01 01 01 (fil-kwartieri ġenerali u fl-uffiċċji ta’ rappreżentanza tal-Kummissjoni) || 9 || 9 || 9 || 9 || 9 || 9 || 9
 XX 01 01 02 (Delegazzjonijiet) || || || || || || ||
 XX 01 05 01 (Riċerka indiretta) || || || || || || ||
 10 01 05 01 (Riċerka diretta) || || || || || || ||
  Persunal estern (Ekwivalenti tal-Unità Full Time: FTE)[34]
 09 01 02 01 (AK, INT, ENS mill-"pakkett globali") || 3 || 3 || 3 || 3 || 3 || 3 || 3
 XX 01 02 02 (CA, INT, JED, LA u SNE fid-delegazzjonijiet) || || || || || || ||
 XX 01 04 ss[35] || - fil-Kwartieri Ġenerali[36] || || || || || || ||
 - fid-delegazzjonijiet || || || || || || ||
 XX 01 05 02 (AK, INT, ENS - Riċerka indiretta) || || || || || || ||
 10 01 05 02 (AK, INT, ENS - Riċerka diretta) || || || || || || ||
 Linji oħra tal-baġit (speċifika) || || || || || || ||
 TOTAL || 12 || 12 || 12 || 12 || 12 || 12 || 12
 Ir-riżorsi umani
 meħtieġa se jiġu koperti mill-persunal tad-DĠ li diġà
 ġie assenjat għall-ġestjoni tal-azzjoni u/jew ġie assenjat
 mill-ġdid fid-DĠ stess, flimkien ma', jekk ikun meħtieġ,
 kwalunkwe allokazzjoni addizzjonali li tista' tingħata lid-DĠ
 responsabbli skont il-proċedura ta' allokazzjoni annwali u fid-dawl
 tal-limiti baġitarji.
 Id-deskrizzjoni
 tal-kompiti li jridu jitwettqu:
 Uffiċjali u aġenti temporanji || Iġestixxu l-proċeduri leġiżlattivi għall-adozzjoni mill-PE u mill-Kunsill tar-Regolament ippjanat u l-atti delegati/ta’ implimentazzjoni relatati. Oqsma ta’ Prijorità: 1. L-istabbiliment ta’ qafas leġiżlattiv ġdid dwar is-servizzi fiduċjarji elettroniċi. 2. It-trawwim tal-iskjerar tas-servizzi fiduċjarji elettroniċi billi jitqajjem l-għarfien fost l-SMEs u ċ-ċittadini dwar il-potenzjal tagħhom. 3. Segwitu tad-Direttiva 1999/93/KE inklużi l-aspetti internazzjonali. 4. L-ingranaġġ ta’ proġetti pilota fuq skala kbira sabiex jitħaffef it-twettiq konkret tal-għan tal-qafas leġiżlattiv il-ġdid.
 Persunal estern || L-istess bħal hawn fuq.
 3.2.4. Il-kompatibbiltà mal-qafas
 finanzjarju multiannwali attwali
 –
 þ Il-proposta/inizjattiva hija kompatibbli mal-qafas finanzjarju
 multiannwali attwali.
 –
 ̈ Il-proposta/inizjattiva se tinvolvi programmazzjoni mill-ġdid
 tal-intestatura rilevanti fil-qafas finanzjarju multiannwali.
 Spjega x’tip ta’ programmazzjoni mill-ġdid hija
 meħtieġa, billi tispeċifika l-linji tal-baġit
 ikkonċernati u l-ammonti korrispondenti.
 –
 ̈ Il-proposta/inizjattiva teħtieġ l-applikazzjoni
 tal-istrument tal-flessibbiltà jew ir-reviżjoni tal-qafas finanzjarju
 multiannwali[37].
 Spjega dak li huwa meħtieġ, billi
 tispeċifika l-intestaturi u l-linji tal-baġit ikkonċernati u
 l-ammonti korrispondenti.
 3.2.5. Kontribuzzjonijiet minn
 partijiet terzi
 –
 þ Il-proposta/inizjattiva ma tipprovdix għall-kofinanzjament
 min-naħa ta’ partijiet terzi
 –
 ̈ Il-proposta/inizjattiva tipprovdi għall-kofinanzjament li
 l-istima tiegħu tidher hawn taħt:
 3.3. L-impatt stmat fuq id-dħul
 –
 þ Il-proposta/inizjattiva ma għandhiex impatt finanzjarju fuq
 id-dħul.
 –
 ̈ Il-proposta/inizjattiva għandha l-impatt finanzjarju li
 ġej:
 ·
 ̈ fuq ir-riżorsi proprji
 ·
 ̈ fuq dħul mixxellanju
 [1] COM(2010) 245, 19.5.2010.
 [2] COM (2011) 206 finali, tat-13.4.2011
 [3] COM(2011) 669 tat-12.10.2011
 [4] ĠU L 13, 19.1.2000, p. 12
 [5] Għad-dettalji dwar konsultazzjonijiet, ara http://ec.europa.eu/information_society/policy/esignature/eu_legislation/revision
 [6] Ġie organizzat grupp ta’ ħidma
 għall-partijiet interessati fl-10.3.2011 mar-rappreżentanti
 mis-setturi pubbliċi u privati u l-l-akkademja biex jiġi diskuss
 x’miżuri leġiżlattivi kienu meħtieġa sabiex jiġu
 indirizzati l-isfidi tal-ġejjieni. Dan kien forum interattiv biex
 jiġu skambjati fehmiet u enfasizzati l-pożizzjonijiet differenti dwar
 il-kwistjonijiet li tqajmu fil-konsultazzjoni pubblika. Ħafna
 organizzazzjonijiet bagħtu dokumenti dwar il-pożizzjoni tagħhom
 b’mod spontanju.
 [7] B’mod partikolari, il-Presidenza tal-UE Pollakka
 organizzat laqgħa mal-Istati Membri dwar il-firem elettroniċi
 f’Varsavja fid-9.11.2011 u dwar l-identifikazzjoni elettronika f’Poznan
 fis-17.11.2011. Fil-25.1.2012, il-Kummissjoni organizzat grupp ta’ ħidma
 mal-Istati Membri biex jiġu diskussi l-bqija tal-kwistjonijiet dwar
 l-identifikazzjoni, l-awtentikazzjoni u l-firem elettroniċi.
 [8] Taħt l-ewwel sett, ġew eżaminati erba’
 għażliet: ir-revoka tad-Direttiva dwar il-firem elettroniċi;
 l-ebda bidla politika; it-titjib taċ-ċertezza legali, it-titjib
 tal-koordinazzjoni tas-superviżjoni nazzjonali u l-iżgurar
 tar-rikonoxximent u l-aċċettazzjoni reċiproċi
 tal-identifikazzjoni elettronika mal-UE kollha; u r-raba’, l-espansjoni biex
 jiġu inkorporati ċerti servizzi fiduċjarji relatati. It-tieni sett
 kien jikkonsisti mill-valutazzjoni tal-merti relattivi tal-opportunitajiet ta’
 regolamentazzjoni permezz ta’ strument wieħed jew tnejn, u permezz ta’
 direttiva kontra regolament. It-tielet sett eżamina l-possibbiltajiet
 offruti mill-implimentazzjoni ta’ skemi ta’ superviżjoni nazzjonali
 abbażi ta’ rekwiżiti ta’ superviżjoni essenzjali komuni kontra
 sistema ta’ superviżjoni bbażata fl-UE. Kull għażla ta’
 politika ġiet ivvalutata, bl-għajnuna ta’ grupp li ġab flimkien
 id-Direttorati Ġenerali kollha interessati tal-Kummissjoni, f’termini
 tal-effikaċja tagħha fil-kisba tal-għanijiet politiċi,
 l-impatt ekonomiku tagħha fuq il-partijiet interessati (inkluż fuq
 il-baġit tal-Istituzzjonijiet tal-UE), l-impatt soċjali u ambjentali
 tagħha, u l-effett tagħha fuq il-piż amministrattiv.
 [9] Komunikazzjoni mill-Kummissjoni: Ewropa 2020. Strateġija
 għal tkabbir intelliġenti, sostenibbli u inklussiv, COM(2010)
 2020, 3.3.2010.
 [10] Il-lista affidabbli kif stabbilita bid-Deċiżjoni
 tal-Kummissjoni 2009/767/KE u kif emendata bid-Deċiżjoni
 tal-Kummissjoni 2010/425/UE ser tkun il-bażi għal
 Deċiżjoni tal-Kummissjoni ġdida dwar listi affidabbli skont dan
 ir-Regolament.
 [11] ĠU C , , p. .
 [12] ĠU C, , p. .
 [13] ĠU L 13, 19.1.2000, p. 12
 [14] COM(2010) 245 finali/2
 [15] Rapport tal-2010 dwar iċ-Ċittadinanza tal-UE:
 Inwarrbu l-ostakli għad-drittijiet taċ-ċittadini tal-UE,
 COM(2010) 603 finali, il-punt 2.2.2, il-paġna 13.
 [16] 4/2/2011: EUCO 2/1/11
 [17] 23/10/2011: EUCO 52/1/11
 [18] Il-Konklużjonijiet tal-Kunsill dwar il-Pjan ta’
 Azzjoni Ewropew għal Gvern elettroniku 2011-2015, it-3093 laqgħa
 tal-Kunsill tat-Trasport, Telekomunikazzjoni u Enerġija , Brussell,
 27 ta’ Mejju 2011.
 [19] Ir-Riżoluzzjoni tal-Parlament Ewropew tal-21.9.2010
 dwar l-ikkompletar tas-suq intern għall-kummerċ elettroniku, 21.9.10,
 P7_TA(2010)0320, u r-Riżoluzzjoni tal-Parlament Ewropew tal-15.6.2010 dwar
 il-governanza tal-internet: il-passi li jmiss, P7_TA(2010)0208.
 [20] ĠU L 376, 27.12.2006, p. 36
 [21] ĠU L 88, 4.4.2011, p. 45
 [22] ĠU L 281, 23.11.1995, p. 31
 [23] ĠU L 274, 20.10.2009, p. 36
 [24] ĠU L 55, 28.2.2011, p. 13
 [25] ABM : Activity-Based Management (Ġestjoni
 Bbażata fuq l-Attività) – ABB: Activity-Based Budgeting (Ibbaġitjar
 Skont l-Attività)
 [26] Kif imsemmi fl-Artikolu 49(6)(a) jew (b)
 tar-Regolament Finanzjarju.
 [27] Id-dettalji tal-metodi ta' ġestjoni u r-referenzi
 għar-Regolament Finanzjarju huma disponibbli fis-sit tal-BudgWeb: http://www.cc.cec/budg/man/budgmanag/budgmanag_en.html
 [28] Kif stipulat fl-Artikolu 185 tar-Regolament Finanzjarju.
 [29] Diff = Approprjazzjonijiet differenzjati / Mhux diff.
 [30] EFTA: Assoċjazzjoni Ewropea tal-Kummerċ
 Ħieles
 [31] Il-pajjiżi kandidati u, fejn applikabbli,
 pajjiżi kandidati potenzjali mill-Balkani tal-Punent.
 [32] L-assistenza u n-nefqa teknika u/jew amministrattiva
 bħala appoġġ tal-implimentazzjoni tal-programmi u/jew
 l-azzjonijiet tal-UE (intestaturi "BA" preċedenti),
 tar-riċerka indiretta u r-riċerka diretta.
 [33] L-assistenza u n-nefqa teknika u/jew amministrattiva
 bħala appoġġ tal-implimentazzjoni tal-programmi u/jew
 l-azzjonijiet tal-UE (intestaturi "BA" preċedenti),
 tar-riċerka indiretta u r-riċerka diretta.
 [34] AK= Aġent Kuntrattwali; INT= persunal
 tal-aġenzija ("Intérimaire"); JED= “Jeune Expert en
 Délégation” (Esperti Żgħażagħ fid-Delegazzjonijiet);
 AL= Aġent Lokali; ENS= Espert Nazzjonali Sekondat;
 [35] Taħt il-limitu massimu għall-persunal esterni
 mill-approprjazzjonijiet operattivi (il-linji "BA" preċedenti)
 [36] Essenzjalment għall-Fondi Strutturali,
 għall-Fond Agrikolu Ewropew għall-Iżvilupp Rurali (FAEŻR) u
 għall-Fond Ewropew għas-Sajd (FES).
 [37] Ara l-punti 19 u 24 tal-Ftehim Interistituzzjonali.